text:
Chapter 21
1 Zasondela iintloko zezindlu zooyise zakwaLevi kuElazare umbingeleli, nakuYoshuwa unyana kaNun, nakwiintloko zezindlu zooyise zezizwe zoonyana bakaSirayeli;
2 zathetha kubo eShilo ezweni lakwaKanan, zisithi, UYehova wawisa umthetho ngesandla sikaMoses, ukuba sinikwe imizi yokuhlala, namadlelo ayo eenkomo zethu.
3 Oonyana bakaSirayeli babanika abaLevi elifeni labo, ngokomlomo kaYehova, le mizi namadlelo ayo.
4 Laphuma iqashiso nemizalwane yamaKehati; yaba yeyoonyana baka-Aron umbingeleli abangabaLevi, esizweni sakwaYuda, nasesizweni sakwaSimon, nasesizweni sakwaBhenjamin, imizi elishumi elinamithathu ngeqashiso elo.
5 Abanye oonyana bakaKehati bafumana ngeqashiso imizi elishumi emizalwaneni yesizwe sakwaEfrayim, nasesizweni sakwaDan, nasesiqingatheni sesizwe sakwaManase.
6 Oonyana bakaGershon bafumana ngeqashiso imizi elishumi elinamithathu emizalwaneni yesizwe sakwaIsakare, nasesizweni sakwa-Ashere, nasesizweni sakwaNafetali, nasesiqingatheni sesizwe sakwaManase eBhashan.
7 Oonyana bakaMerari, ngokwemizalwane yabo, bafumana imizi elishumi elinamibini esizweni sakwaRubhen, nasesizweni sakwaGadi, nasesizweni sakwaZebhulon.
8 Oonyana bakaSirayeli babanika abaLevi ngeqashiso loo mizi namadlelo ayo, njengoko uYehova wawisayo umthetho ngesandla sikaMoses.
9 Babanika esizweni soonyana bakaYuda, nasesizweni soonyana bakaSimon, yona le mizi ibizwa ngegama layo;
10 yaba yeyoonyana baka-Aron emizalwaneni yamaKehati, koonyana bakaLevi; ngokuba laba lelabo iqashiso lokuqala.
11 Babanika umzi ka-Arbha, uyise ka-Anaki (ngowaseHebron ke lowo), ezintabeni zakwaYuda, namadlelo ayo ngeenxa zonke.
12 Ke amasimi aloo mzi, nemizana yawo, bawanika uKalebhi unyana kaYefune ukuba abe ngawakhe.
13 Oonyana baka-Aron umbingeleli babanika owaseHebron nedlelo lawo, umzi ke wokusabela umbulali, neLibhena nedlelo layo,
14 neYatire nedlelo layo, ne-Eshtemowa nedlelo layo,
15 neHolon nedlelo layo, neDebhiri nedlelo layo,
16 neAyin nedlelo layo, neYuta nedlelo layo, neBhete-shemeshe nedlelo layo: imizi esithoba kwezo zizwe zibini.
17 Nasesizweni sakwaBhenjamin: iGibheyon nedlelo layo, neGebha nedlelo layo,
18 neAnatoti nedlelo layo, neAlemon nedlelo layo: imizi emine.
19 Iyonke imizi yoonyana baka-Aron, ababingeleli, yabayimizi elishumi elinamithathu inamadlelo ayo.
20 Imizalwane yoonyana bakaKehati, yabaLevi abaseleyo koonyana bakaKehati, yafumana imizi yeqashiso layo esizweni sakwaEfrayim.
21 Babanika owakwaShekem nedlelo lawo, okweleentaba lakwaEfrayim, umzi ke wokusabela umbulali, neGezere nedlelo layo,
22 neKibhetsayim nedlelo layo, neBhete-horon nedlelo layo: imizi emine.
23 Esizweni sakwaDan, iEleteke nedlelo layo, neGibheton nedlelo layo,
24 neAyalon nedlelo layo, neGati-rimon nedlelo layo: imizi emine.
25 Esiqingatheni sesizwe sakwaManase, iTahanaki nedlelo layo, neGati-rimon nedlelo layo: imizi emibini.
26 Iyonke imizi yaba lishumi namadlelo ayo, ngokwemizalwane yoonyana bakaKehati abaseleyo.
27 Babanika oonyana bakaGershon emizalwaneni yabaLevi, esiqingatheni sesizwe sakwaManase, iGolan eBhashan nedlelo layo, umzi ke wokusabela umbulali, neBheheshtera nedlelo layo: imizi emibini.
28 Esizweni sakwaIsakare, iKishon nedlelo layo, neDabherati nedlelo layo,
29 neYarmuti nedlelo layo, ne-En-ganim nedlelo layo: imizi emine.
30 Esizweni sakwa-Ashere, iMishali nedlelo layo, neAbhedon nedlelo layo;
31 neHelekati nedlelo layo, neRehobhi nedlelo layo: imizi emine.
32 Esizweni sakwaNafetali, iKedeshe kwelaseGalili nedlelo layo, umzi ke wokusabela umbulali; iHamoti-dore nedlelo layo, iKartan nedlelo layo: imizi emithathu.
33 Iyonke imizi yamaGershon, ngokwemizalwane yakhe, yaba yimizi elishumi elinamithathu inamadlelo ayo.
34 Bayinika imizalwane yoonyana bakaMerari, yabaLevi abaseleyo, esizweni sakwaZebhulon, iYokeneham nedlelo layo, neKarta nedlelo layo,
35 neDimna nedlelo layo, neNahalali nedlelo layo: imizi emine.
36 Esizweni sakwaRubhen, iBhetsere nedlelo layo, neYahatsa nedlelo layo,
37 neKedemoti nedlelo layo, neMefahati nedlelo layo: imizi emine.
38 Esizweni sakwaGadi, iRamoti kwelaseGiliyadi nedlelo layo, umzi ke wokusabela umbulali; neMahanayim nedlelo layo,
39 neHeshbhon nedlelo layo, neYazere nedlelo layo: iyonke loo mizi mine.
40 Iyonke imizi yoonyana bakaMerari ngokwemizalwane yabo eseleyo, emizalwaneni yabaLevi, iqashiso labo laba yimizi elishumi elinamibini.
41 Iyonke imizi yabaLevi phakathi kwelifa loonyana bakaSirayeli yaba yimizi engamashumi mane anesibhozo, inamadlelo ayo.
42 Yonke loo mizi ngaminye yaba nedlelo layo ngeenxa zonke; kwaba njalo kuloo mizi yonke.
43 UYehova wawanika ke amaSirayeli lonke ilizwe abelifungele ooyise ukuba wobanika; alihlutha ahlala kulo.
44 UYehova wawaphumza ngeenxa zonke, njengako konke awabafungelayo ooyise; akwabakho mntu ezintshabeni zawo zonke umayo phambi kwawo. Zonke iintshaba zawo uYehova wazinikela esandleni sawo.
45 Akuwanga zwi phantsi, emazwini onke alungileyo awawathethayo uYehova kwindlu kaSirayeli; enzeka onke.


c: text/html

text:
Chapter 3
1 Emveni kwezo zinto, ukumkani uAhaswerosi wamenza mkhulu uHaman unyana kaHamedata, umAgagi; wamphakamisa, wasimisa isihlalo sakhe ngaphezu kwabathetheli bonke ababenaye.
2 Bonke abakhonzi bokumkani, ababesesangweni lokumkani, babeguqa, baqubude kuHaman; kuba wenjenjalo ukumkani ukuwisa umthetho ngaye; ke yena uMordekayi akaguqa, akaqubuda kuye.
3 Abakhonzi bokumkani, ababesesangweni lokumkani, bathi kuMordekayi, Yini na ukuba uwugqithe umthetho wokumkani?
4 Kwathi ke, bakumana ukutsho kuye imihla ngemihla, engaphulaphuli kubo, bamxelela uHaman, ukukhangela ukuba aya kuma na amazwi kaMordekayi. Kuba ubebaxelele ukuba yena ungumYuda.
5 Wabona uHaman ukuba uMordekayi akaguqi, akaqubudi kuye; wasuka uHaman wazala ngumsindo.
6 Wakucekisa ukuba amse izandla uMordekayi yedwa; kuba ubebaxelelwe abantu bakuloMordekayi; wangxamela ke uHaman ukuwatshabalalisa onke amaYuda abesebukumkanini bonke buka-Ahaswerosi, abantu bakuloMordekayi.
7 Ngenyanga yokuqala (yinyanga enguNisan ke leyo), ngomnyaka weshumi elinesibini wokumkani uAhaswerosi, kwawiswa iPuri (liqashiso ke elo) phambi koHaman, imini ngemini, inyanga ngenyanga, yada yaba yeyeshumi elinesibini; yinyanga enguAdare ke leyo.
8 Wathi uHaman kukumkani uAhaswerosi, Kukho abantu abathile abathe saa, abangene phakathi kwezizwe emazweni onke obukumkani bakho; nemithetho yabo yahlukile kweyabantu bonke, abayenzi imithetho yokumkani; akufanelekile kukumkani ukubayeka.
9 Ukuba kuthe kwalunga kukumkani, makubhalwe batshatyalaliswe. Ndolinganisela ezandleni zabawenzayo loo msebenzi wokumkani amawaka alishumi eetalente zesilivere, ukuba ziziswe ebutyebini bokumkani.
10 Ukumkani wawukhulula umsesane wakhe esandleni sakhe, wawunika uHaman unyana kaHamedata, umAgagi, umbandezeli wamaYuda.
11 Wathi ukumkani kuHaman, Uyinikiwe isilivere leyo, nabantu abo; makwenziwe kubo ngoko kulungileyo emehlweni akho.
12 Kwabizwa ke ababhali bokumkani ngenyanga yokuqala, ngomhla weshumi elinesithathu kuyo. Kwabhalwa ngokomthetho wonke kaHaman, kwiirhuluneli zokumkani, nakumabamba abephethe amazwe ngamazwe, nakubathetheli babantu ngabantu, kumazwe ngamazwe ngokokubhala kwawo, kubantu ngabantu ngokweentetho zabo. Kwabhalwa egameni lokumkani uAhaswerosi, kwatywinwa ngomsesane wokumkani.
13 Zathunyelwa iincwadi ngezigidimi kumazwe onke okumkani, ukuba kutshatyalaliswe, kubulawe, kusingelwe phantsi onke amaYuda, kuthabathele kumfana, kuse kwindoda enkulu, iintsana nabafazi, ngamini-nye, ngomhla weshumi elinesithathu wenyanga yeshumi elinesibini (yinyanga enguAdare ke leyo); kuphangwe amaxhoba awo.
14 Intetho yencwadi leyo, yokuze awiselwe umthetho onke amazwe ngamazwe, yaya yathunyelwa kwizizwe zonke, ukuba zihlale ziwulungiselelwe loo mhla.
15 Izigidimi zaphuma zingxamile ngelizwi lokumkani; umthetho lowo wawiswa eShushan komkhulu. Ke ukumkani noHaman bahlala phantsi, basela; wona umzi waseShushan wadideka.

robotstxt: allowed

filter: keep


text:
Chapter 33
1 Yiyo le intsikelelo, awabasikelela ngayo uMoses, indoda yakwaThixo, oonyana bakaSirayeli, phambi kokufa kwakhe, wathi:
2 UYehova wavela eSinayi, Waphuma kwaSehire phezu kwabo; Wabengezela esezintabeni zeParan, Weza ephuma kwiingcwele ezimawaka alishumi, Ekunene kwakhe ikukubinza komlilo kubo.
3 Inene, uyazithanda izizwe. Bonke abangcwele bakhe basesandleni sakho, Bahlala ezinyaweni zakho, Besuke ngamazwi akho.
4 UMoses wasiwisela umyalelo, Ilifa ke elo lebandla lakwaYakobi.
5 Waba ngukumkani kwaYeshurun, Ekuzihlanganiseni iintloko zabantu, Izizwe zakwaSirayeli zindawonye.
6 URubhen makadle ubomi, angafi; Angabi mbalwa amadoda akhe.
7 Le yintsikelelo kaYuda, wathi, Yiva, Yehova, izwi likaYuda, Umngenise kubantu bakowabo; Uyabalwela ngezandla zakhe; Umnceda wena kubabandezeli bakhe.
8 Wathi ngoLevi, IiTumim zakho neeUrim zakho zezomntu wakho wenceba, Owamlingayo eMasa, Wabambana naye emanzini aseMeribha.
9 Lowo uthi kuyise nakunina, Andikuboni; Akatheni nabazalwana bakhe, Akabazi noonyana bakhe; Ngokuba egcine intetho yakho, Wabamba umnqophiso wakho.
10 Baya kumyala uYakobi ngamasiko akho, Bamyale uSirayeli ngomyalelo wakho, Babeke isiqhumiso ezimpumlweni zakho, Namadini apheleleyo esibingelelweni sakho.
11 Sikelela, Yehova, amandla akhe, Ukholeke kuwe umsebenzi wezandla zakhe. Baphaluswe emanqeni abavukelana naye, Nabamthiyileyo bangabi nakuvuka.
12 NgoBhenjamin wathi, Intanda kaYehova iya kuhlala kuye ikholosile; Uyikhusele imini yonke, Ihlala phakathi kwamagxa akhe.
13 NgoYosefu wathi. Malisikelelwe nguYehova ilizwe lakhe Ngezinto ezinconywayo zezulu; Ngombethe nangamanzi enzonzobila elele ezantsi.
14 Nangezinconywayo eziveliswa lilanga, Nangezinconywayo ezihlunyiswa ziinyanga,
15 Nangeencopho zeentaba zamandulo, Nangezinconywayo zeenduli ezingunaphakade,
16 Nangezinconywayo zomhlaba nenzaliseko yawo. Nekholo lowahlala etyholweni Malifike entlokweni kaYosefu, Naselukakayini lwalowo ubalulekileyo kubazalwana bakhe.
17 Eyamazibulo inkunzi yakhe, hayi, ubungangamsha bayo! Ziimpondo zenqu iimpondo zayo; Ngazo ihlaba izizwe, ngaxa-nye iziphelo zehlabathi. Ngamawaka alishumi akwaEfrayim ke lawo. Ngamawaka akwaManase ke lawo.
18 NgoZebhulon wathi, Vuya, Zebhulon, ngokuphuma kwakho; Vuya, Isakare, ngeentente zakho.
19 Baya kumema izizwe, zize entabeni, Babingelele khona imibingelelo yobulungisa; Ngokuba besanya ubutyebi beelwandle Nezinto eziselelwe entlabathini.
20 NgoGadi wathi, Makabongwe owandisa uGadi. Ubuthuma njengengonyamakazi, Adlavule umkhono, ewe, nokakayi.
21 Wazibonela isahlulo esiyingqalo; Ngokuba besibekwe khona isabelo sommisi-mthetho. Weza kwiintloko zabantu, Wenza ubulungisa bukaYehova, Namasiko akhe ndawonye namaSirayeli.
22 Wathi ngoDan, UDan lithole lengonyama; Usuka umtsi eBhashan.
23 NgoNafetali wathi, Nafetali, ukholisiweyo kanye, Uzeleyo yintsikelelo kaYehova, Woluhlutha ulwandle nomzantsi.
24 NgoAshere wathi, Usikelelwe ngaphezu koonyana uAshere; Makabe likholo phakathi kwabazalwana bakhe, Athi nkxu unyawo lwakhe eolini.
25 Imivalo yakho yoba sisinyithi nobhedu, Kube ngangeemini zakho ukonwaba kwakho.
26 Akukho unjengoThixo, Yeshurun, Ulokhwela emazulwini eluncedo lwakho, Ulokhwela esibhakabhakeni enobungangamsha bakhe.
27 Likhaya uThixo wamandulo, Ngaphantsi ziingalo ezingunaphakade. Ugxotha utshaba ebusweni bakho; Uthi, Tshabalalisa!
28 USirayeli uhlala ekholosile, Uwodwa umthombo kaYakobi, Usinga ezweni lengqolowa newayini entsha; Inene izulu lalo liqhoqhoza umbethe.
29 Unoyolo, Sirayeli! Ngubani na onjengawe, bantu basindiswe nguYehova, Ikhaka loncedo lwakho, Ikrele lobungangamsha bakho. Ziya kuhanahanisa kuwe iintshaba zakho, Unyathele ke wena emimangweni yazo.


text:
Indlela Yokuhluba Ubuntu Obudala Size Sibugcine Bukude
“Buhlubeni ubuntu obudala kunye noqheliselo lwabo.”—KOL. 3:9.
IINGOMA: 83, 129
1, 2. Yintoni abaye bayiphawula abantu ngamaNgqina KaYehova?
ABANTU badla ngokuthetha ngeempawu ezithandekayo abazibona kubantu bakaYehova. Ngokomzekelo, xa wayebhala ngabazalwana noodadewethu ngexesha iJamani yayilawulwa ngamaNazi, uAnton Gill wathi: “AmaNgqina KaYehova ayecatshukelwa ngokukhethekileyo ngamaNazi. . . . Kuthe kubetha u-1939 abe sele eyi-6 000 [akwiinkampu zoxinaniso.]” Lo mbhali wongeza athi, nangona ayenyamezele loo ntshutshiso, ayengabantu “onokubathemba kwaye ezolile” ibe “ayengagungqi koko ayekumela kwaye emanyene.”
2 Kutshanje, abantu eMzantsi Afrika baphawule iimpawu ezintle ezifanayo kubantu bakaThixo. Ngaphambili, amaNgqina antsundu, amhlophe, awebala nangamaNdiya ayengakwazi ukuhlanganisana kunye ngokukhululekileyo kweli lizwe. Kodwa ngeCawa, nge-18 kaDisemba, 2011, kwakungumbono omhle xa abazalwana baseMzantsi Afrika nabasuka kumazwe aselumelwaneni abangaphezu kwe-78 000 beentlanga ngeentlanga bathontelana kwelona bala lemidlalo likhulu eRhawutini ukuze bamamele iintetho ezakhayo. Omnye wabaphathi beli bala wathetha wenjenje ngabazalwana: “Andizange ndababona abantu abanembeko ngolu hlobo kweli bala. Bonke banxibe kakuhle. Nide nalicoca kakuhle eli bala. Kodwa okona kubaluleke nangakumbi kukuba anizenzisi xa nisithi namkela abantu bazo zonke iintlanga.”
3. Yintoni esenza sahluke?
3 Amazwi anjalo avela kubantu abangengomaNgqina abonisa ukuba ngokwenene sahlukile emehlweni abantu. (1 Pet. 5:9) Kodwa ke yintoni esenza sahluke kuzo naziphi na ezinye iinkonzo okanye imibutho? ILizwi LikaThixo nomoya wakhe oyingcwele uyasinceda ukuba sizame ngamandla ‘ukuhluba ubuntu obudala.’ Endaweni yabo, ‘sambatha ubuntu obutsha.’—Kol. 3:9, 10.
4. Siza kuthetha ngantoni kweli nqaku, ibe ngoba?
4 Kukho umahluko ke phakathi kokuhluba ubuntu obudala nokubugcina bukude nathi. Kweli nqaku, siza kuthetha ngendlela esinokubuhluba ngayo ubuntu obudala, isizathu sokuba kungxamisekile ukubuhluba, nesizathu sokuba umntu enako ukutshintsha kwanokuba ebetshone waphelela kwizenzo eziphosakeleyo. Siza kuthetha nangezinto ezinokwenziwa ngamagqala enyanisweni ukuze abubhebhethe ubuntu obudala. Kutheni ziyimfuneko nje ezi zikhumbuzo? Kubuhlungu ukubona abanye abazalwana abakhe bamkhonza uYehova beyekelele umxakatho baza babuyela kwizinto ababezenza. Ngenxa yoko, sonke kufuneka sisiqaphele esi silumkiso sithi: “Lowo ucinga ukuba umile makalumke angawi.”—1 Kor. 10:12.
“BHUBHISANI” NAYIPHI IMINQWENO ‘YOHENYUZO’
5. (a) Zekelisa uchaze isizathu sokuba kungxamisekile ukuhluba ubuntu obudala. (Jonga umfanekiso osekuqaleni.) (b) Ngokutsho kweyabaseKolose 3:5-9, yiyiphi imikhwa ebubuntu obudala?
5 Ubuya kwenza ntoni ukuba impahla yakho ibimdaka, mhlawumbi isitsho ngevumba elibi? Ubuza kuyihluba okanye uyikhulule ngoko nangoko. Kunjalo ke nangemikhwa emibi engadibaniyo nobuntu bukaThixo, kufuneka sohlukane nayo ngokukhawuleza. Sifuna ukuthobela umyalelo ocacileyo kaPawulos awawubhekisa kumaKristu exesha lakhe, esithi: “Ngoku ngokwenene lahlani konke.” Makhe sithethe ngemibini kwimikhwa esisono athetha ngayo uPawulos—uhenyuzo nokungahlambuluki.—Funda eyabaseKolose 3:5-9.
6, 7. (a) Amazwi kaPawulos abonisa njani ukuba kufuneka kuthathwe amanyathelo acacileyo ukuze kuhlutywe ubuntu obudala? (b) Wayephila njani uSakura, ibe yintoni eyamnika amandla okutshintsha?
6 Uhenyuzo. Igama lesiGrike eliguqulelwe ngokuthi “uhenyuzo” liquka ukulala komntu nomntu angatshatanga naye nokulala kwendoda nendoda okanye umfazi nomfazi. UPawulos waxelela amanye amaKristu ukuba ‘abhubhise amalungu awo omzimba’—ngamany’ amazwi, ayiphelise nayiphi na inkanuko ‘yokuhenyuza.’ Isigama esisetyenziswe nguPawulos apha sibonisa ukuba kufuneka kuthathwe amanyathelo acacileyo ukuze itshayelwe ithi tu loo nkanuko. Kodwa ke inako ukoyiswa inkanuko yokwenza isono.
7 Masenze umzekelo ngoSakura * waseJapan. Ekukhuleni kwakhe, wayenesithukuthezi, eziva ngathi kukho into eshotayo kuye. Uthe akuba neminyaka eyi-15, waqalisa ukulala nabantu abahlukeneyo ukuze achithe eso sithukuthezi. Eneentloni, uthi: “Ngenxa yale nto, ndakhupha isisu kwada kwakathathu.” Ucacisa athi: “Ekuqaleni, ndandiziva noko ndingumntu xa ndilele nendoda, ndicinga ukuba ndiyafunwa kwaye ndiyathandwa. Kodwa okukhona ndiyenza le nto, ndaya ndiphelelwa kukuzithemba.” Waqhubeka ephila ngolu hlobo uSakura de waneminyaka eyi-23. Emva koko waqalisa ukufundelwa ngamaNgqina. Wayithanda inyaniso, waza ngenxa yokuncedwa nguYehova wakwazi ukwahlukana nomvandedwa nokuziva elihlazo, wayeka ukuziphatha okubi. Ngoku uSakura unguvulindlela othe ngxi kwaye akasenasithukuthezi. Kunoko, uthi: “Ndonwabe nyhani kuba ndiluva umhla nezolo uthando lukaYehova.”
SINGAYOYISA IMIKHWA ENGAHLAMBULUKANGA
8. Ziziphi ezinye zezinto ezinokusenza singahlambuluki kuThixo?
8 Ukungahlambuluki. Igama lesiGrike eliguqulelwe eBhayibhileni ngokuthi “ukungahlambuluki” liphangalele kwaye liquka nezinye izinto ngaphandle kwezono zesondo. Linokubhekisela kumkhwa oyingozi wokutshaya okanye ukwenza iziqhulo ezingamanyala. (2 Kor. 7:1; Efe. 5:3, 4) Lisenokusebenza nakwizinto ezingacocekanga umntu anokuzenza xa engabonwa mntu, ezinjengokufunda iincwadi ezimenza akhanuke isondo okanye ukubukela amanyala, zinto ezo zinokukhokelela ekubeni aphulule amaphambili.—Kol. 3:5. *
9. Unokuba yintoni umphumo xa sivuselela “inkanuko yesini”?
9 Abantu abanomkhwa wokubukela amanyala bayayivuselela “inkanuko yesini,” ibe loo nto inokubenza babe ngamakhoboka esondo. Uphando lubonisa ukuba abantu abaye bavuma ukuba abakwazi ukuzinqanda ukuba bangabukeli amanyala baba neempawu ezifanayo nezamakhoboka otywala naweziyobisi. Yiloo nto ukubukela amanyala kusiba nemiphumo emibi—enjengokuziva ulihlazo, ukungaqhubi kakuhle emsebenzini, ukungonwabi entsatsheni, uqhawulo-mtshato, nokuzibulala. Xa eny’ indoda yayibhiyozela ukugqiba unyaka ingasabukeli amanyala, yabhala yathi: “Nditsho ndakwazi ukuziva ndingumntu onenyani.”
10. URibeiro waphumelela njani ekulweni nokuba likhoboka lamanyala?
10 Kwabaninzi, ukulwa nokubukela amanyala yinto eqhubekayo. Kodwa njengoko sinokubona kuRibeiro waseBrazil, sinako ukuphumelela. URibeiro wemka kowabo ekwishumi elivisayo waza ethubeni waphangela kwindawo esebenza ngamaphepha amadala, wadibana apho ke nale mifanekiso yamanyala. Uthi xa ebalisa: “Kancinci kancinci ndaba likhoboka layo. Ndade ndafika kwinqanaba lokuba ibe ngathi akasahambi lo sisi ndandihlalisana naye ukuze ndibukele iividiyo ezibonisa amanyala.” Ngeny’ imini, uRibeiro wathi esakhangela kwimfumba yeencwadi ezilahliweyo awayeza kusebenza ngazo, wabona incwadi enomxholo othi Imfihlelo Yolonwabo Lwentsapho. Wayichola waza wayifunda. Izinto awazifunda kuyo zamenza wafuna ukufundiswa iBhayibhile ngamaNgqina kaYehova, kodwa kwamthatha ixesha elide ukwahlukana nalo mkhwa. Wade wancedwa yintoni? Uyasichazela: “Ndathi ndakuthandaza, ndafunda iBhayibhile ndaza ndacingisisa ngezinto endizifundileyo, ndabuqonda ngakumbi ubuntu bukaThixo de ndamthanda ngaphezu kwamanyala.” URibeiro wancedwa ngamandla eLizwi LikaThixo nomoya wakhe oyingcwele ukuze alahle ubuntu bakhe obudala, wabhaptizwa, ibe ngoku ungumdala ebandleni.
11. Yintoni efunekayo ukuze umntu angawabukeli amanyala?
11 Phawula ukuba kwafuneka uRibeiro angapheleli nje ekufundeni iBhayibhile ukuze aphumelele eli dabi. Kwafuneka avumele ukuba loo nto ithethwa yiBhayibhile ingene entliziyweni yakhe. Ngenxa yokuthandaza nokucinga kakuhle ngezinto, waye wathanda uThixo ngaphezu kokuba ethanda ukubukela amanyala. Elona yeza lisebenzayo kulo mkhwa wokubukela amanyala kukumthanda kakhulu uYehova nokuzenyanya izinto ezimbi.—Funda iNdumiso 97:10.
YAHLUKANANI NOMSINDO, UKUTHUKA, NOKUXOKA
12. Yintoni eyanceda uStephen wahlukana nomsindo nokuthukisa?
12 Abantu abacaphuka msinya badla ngokuthetha amazwi ahlabayo. Le nto idla ngokwenza kungabi mnandi entsatsheni. UStephen, indoda yaseOstreliya enosapho, ubalisa athi: “Ndandidla ngokuthuka kakhulu, ndibe ligqabi ngumsindo ngenxa nje yento engenamsebenzi. Inkosikazi yandishiya kwada kwakathathu ibe sasisele siza kuqhawula umtshato.” Emva koko bobabini bafundiswa iBhayibhile ngamaNgqina. Kwenzeka ntoni kuStephen akulandela icebiso leBhayibhile? Uthi: “Izinto zatshintsha kakhulu entsatsheni. UYehova wandinceda, ibe ngoku ndiziva ndinoxolo kwaye ndizolile, kanti ngaphambili ndandifana nebhombu elayishe inkohlakalo nomsindo, eyayinokuqhushunjiswa nayinto encinci nje.” Namhlanje, uStephen usisicaka solungiselelo, kwaye inkosikazi yakhe ineminyaka inguvulindlela othe ngxi. Abadala bebandla akulo uStephen bathi: “UStephen ngumzalwana othuleyo, okhutheleyo nothobekileyo.” Bathi abakhumbuli bembona enomsindo. Ngaba uStephen uyazincoma ngale nkqubela ayenzileyo? Uthi: “Ngendingakhange ndisikelelwe ngezi zinto zintle kangaka ukuba bendingamvumelanga uYehova abutshintshe ngokupheleleyo ubuntu bam.”
13. Yintoni eyenza umsindo ube yingozi, ibe iBhayibhile isilumkisa ngantoni?
13 IBhayibhile inesizathu esihle sokuthi masohlukane nomsindo, ukuthuka nokushawutisa. (Efe. 4:31) Into elusizi kukuba ezi zinto zidla ngokubangela ukuba abantu babethane. Ihlabathi lizijonga njengezinto eziqhelekileyo izinto esizenzayo xa sinomsindo, kodwa zilihlazo kuMdali wethu. Abaninzi kuthi kuye kwafuneka bazihlube ezi zinto ngaphambi kokuba bambathe ubuntu obutsha.—Funda iNdumiso 37:8-11.
14. Ngaba umntu othanda ukulwa unako ukutshintsha aze alulame?
14 Masenze umzekelo ngoHans, ongumdala kwibandla eliseAustria. Umnxibelelanisi wequmrhu labadala webandla akulo uthi: “Ungomnye wabona bazalwana balulamileyo.” Kodwa ngaphambili uHans wayengengomntu ululamileyo. Xa wayekwishumi elivisayo, waqalisa ukusela ngokugqithiseleyo ibe, ngenxa yoko, waba nguphuma-silwe. Ngeny’ imini wathi enxilile yaye enomsindo, wabulala intombi awayethandana nayo, waza wagwetywa iminyaka eyi-20 entolongweni. Ukuvalelwa entolongweni akuzange kumtshintshe uHans ekuthandeni ukulwa. Ethubeni, unina wacela omnye umdala ukuba aye kuye entolongweni, ibe waqalisa ukufunda iBhayibhile. Uthi: “Kwakunzima kum ukuhluba ubuntu obudala. Ndakhuthazwa ziivesi ezifana noIsaya 55:7, othi: ‘Ongendawo makashiye indlela yakhe,’ neyoku-1 kwabaseKorinte 6:11, ethi xa ibhekisa kubantu abayekileyo ukwenza izono: ‘Abanye kuni babenjalo kanye.’ UYehova ebenomonde kum yonke le minyaka endinceda ngomoya wakhe oyingcwele ukuze ndambathe ubuntu obutsha.” Emva kokunkantsa iminyaka eyi-17 enesiqingatha entolongweni, wakhululwa sele engumKristu obhaptiziweyo. Uthi: “Ndiyambulela uYehova ngokundenzela inceba nangokundixolela.”
15. Nguwuphi umkhwa oqhelekileyo, kodwa iBhayibhile ithini ngawo?
15 Omnye umkhwa obonisa ukuba sinobuntu obudala kukuxoka. Ngokomzekelo, kuqhelekile ukuba abantu baxoke xa befaka ingxelo yerhafu okanye xa befihla izono zabo ukuze bangohlwaywa. Kodwa ke uYehova ‘nguThixo wenyaniso.’ (INdu. 31:5) Ngoko uthi “ngamnye” kubanquli bakhe “makathethe inyaniso nommelwane wakhe,” ‘bangaxokisani.’ (Efe. 4:25; Kol. 3:9) Ngoko simele siyithethe inyaniso kwanokuba iza kusihlazisa okanye iza kusifaka enkathazweni.—IMize. 6:16-19.
INDLELA ABAPHUMELELA NGAYO
16. Yintoni enokusenza siphumelele ekuhlubeni ubuntu obudala?
16 Soze ukwazi ukuhluba ubuntu obudala usebenzisa amandla akho. Abantu ekuthethwe ngabo kweli nqaku—uSakura, uRibeiro, uStephen, noHans—kwafuneka balwe ngamandla ukuze bayeke ukwenza izono ababezenza. Into eyabenza baphumelela kukuvula iingqondo neentliziyo zabo ukuze iLizwi LikaThixo nomoya oyingcwele ukwazi ukusebenza kubo. (Luka 11:13; Heb. 4:12) Ukuze nathi sifumane loo mandla, kufuneka sifunde iBhayibhile qho, sicinge ngezinto esizifundileyo, size singayeki ukuthandazela ubulumko namandla okusebenzisa amacebiso afumaneka eBhayibhileni. (Yosh. 1:8; INdu. 119:97; 1 Tes. 5:17) Enye into esenza sincedwe liLizwi LikaThixo nomoya wakhe oyingcwele kukulungiselela nokuya kwiintlanganiso zebandla. (Heb. 10:24, 25) Ukongezelela koko, masixhamle kwiindlela ezahlukeneyo abondliwa ngazo elukholweni abantu bakaThixo ehlabathini lonke.—Luka 12:42.
17. Siza kuthetha ngantoni kwinqaku elilandelayo?
17 Sithethe ngemikhwa eliqela amaKristu afanele ayihlube aze ayigcine ikude nawo. Kodwa ngaba iphelele apho into esifanele siyenze ukuze simkholise uThixo? Hayi. Kufuneka sambathe ubuntu obutsha. Kwinqaku elilandelayo, siza kuthetha ngezinto eziliqela kubuntu obutsha esifanele singaze sizihlube.
^ isiqe. 7 Amanye amagama akweli nqaku atshintshiwe.
^ isiqe. 8 Jonga isahluko 25 sencwadi ethi Imibuzo Yabantu Abaselula—Iimpendulo Eziluncedo, Umqulu 1.


text:
Chapter 106
1 Haleluya! Bulelani kuYehova, ngokuba elungile, Ngokuba ingunaphakade inceba yakhe.
2 Ngubani na onokuzixela izenzo zobugorha bukaYehova, Onokuyivakalisa yonke indumiso yakhe?
3 Hayi, uyolo lwabaligcinayo isiko, Lwabenza ubulungisa ngamaxesha onke!
4 Ndikhumbule, Yehova, ekwenzeni kwakho isisa kubantu bakho; Ndiyelele ngosindiso lwakho,
5 Ukuze ndibone inyhweba yabanyulwa bakho, Ndivuye ekuvuyeni kohlanga lwakho, Ndiqhayise kunye nelifa lakho.
6 Sonile, thina noobawo; Senze ubugwenxa, senze okungendawo.
7 Oobawo abayiqiqanga eYiputa imisebenzi yakho ebalulekileyo; Ababukhumbulanga ubuninzi beenceba zakho; Baphika elwandle, eLwandle oluBomvu.
8 Wabasindisa ngenxa yegama lakhe, Ukuze abazise ubugorha bakhe.
9 Walukhalimela uLwandle oluBomvu, loma, Wabahambisa emanzini anzongonzongo kwanga kusentlango.
10 Wabasindisa esandleni sobathiyayo, Wabakhulula esandleni sotshaba.
11 Amanzi abagubungela ababandezeli babo, Akwasala namnye kubo.
12 Bakholwa ke ngamazwi akhe, Bayivuma indumiso yakhe.
13 Kanti bahle bazilibala izenzo zakhe, Abalilinda icebo lakhe.
14 Bakhanukile entlango, Bamlinga uThixo enkangala.
15 Wabanika abakubizayo; Wathumela ukungcumbeka emphefumlweni wabo.
16 Bamenzela umona uMoses eminqubeni, NoAron ongcwele kaYehova.
17 Wavuleka umhlaba, wamginya uDatan, Waliselela ibandla lika-Abhiram;
18 Umlilo walitshisa ibandla labo, Amalangatye abalenya abangendawo.
19 Benza ithole eHorebhe, Baqubuda emfanekisweni otyhidiweyo.
20 Balwananisa uzuko lwabo Ngento emilise okwenkomo edla utyani.
21 Bamlibala uThixo, umsindisi wabo, Owenza imisebenzi emikhulu eYiputa;
22 Imisebenzi ebalulekileyo ezweni lakwaHam, Imisebenzi eyoyikekayo eLwandle oluBomvu.
23 Wathi uya kubatshabalalisa, Koko wesukayo uMoses, umnyulwa wakhe, Wema ethubeni phambi kwakhe, Ebuyisa ubushushu bakhe, ukuba angatshabalalisi.
24 Balicekisa ilizwe elinqwenelekayo, Abakholwa lilizwi lakhe,
25 Bakrokra ezintenteni zabo, Abaliphulaphula izwi likaYehova.
26 Wabaphakamisela isandla sakhe, Wafungela ukuba abawise entlango;
27 Ayiwise imbewu yabo phakathi kweentlanga, Abachithachithe emazweni.
28 Bazibandakanya noBhahali-pehore, Badla imibingelelo yabafileyo,
29 Bamqumbisa ngeentlondi zabo; Sagaleleka phakathi kwabo isibetho.
30 Wesuka wema uPinehasi, walamla; Sathintelwa isibetho.
31 Oko kwabalelwa kuye ekuthini bubulungisa Izizukulwana ngezizukulwana kude kuse ephakadeni.
32 Bamqumbisa emanzini aseMeribha, Kwehla ububi kuMoses ngenxa yabo;
33 Ngokuba bawuphikisa umoya wakhe, Waphololoza ke ngomlomo wakhe.
34 Abazitshabalalisa izizwe, Awayethethe ngazo kubo uYehova;
35 Baxubana neentlanga ezo, Bafunda izenzo zazo;
36 Bakhonza izithixo zazo, Yaba sisirhintyelo kubo.
37 Babingelela ngoonyana babo nangeentombi zabo kwiidemon;
38 Baphalaza igazi elimsulwa, Igazi loonyana babo neleentombi zabo, Ababingelela ngabo kwizithixo zakwaKanan; Lahlanjelwa ilizwe ngamagazi.
39 Baba ziinqambi ngezenzo zabo, Bahenyuza ngeentlondi zabo.
40 Wavutha ke umsindo kaYehova kubantu bakhe, Laba lisikizi kuye ilifa lakhe.
41 Wabanikela ezandleni zeentlanga, Balawulwa ngababathiyileyo.
42 Zabaxina iintshaba zabo, Bathotyelwa phantsi kwezandla zazo.
43 Zibe zininzi izihlandlo ebahlangula; Ke bona bamphikisa ngamaqhinga abo, Bonakala bubugwenxa babo.
44 Noko ke wakunonelela ukubandezelwa kwabo, Akuva ukuhlahlamba kwabo.
45 Wawukhumbula ngenxa yabo umnqophiso wakhe, Wazohlwaya ngenxa yobuninzi beenceba zakhe.
46 Wabafumanisa imfesane Phambi kwabo bonke abaye bebathimbile.
47 Sisindise, Yehova, Thixo wethu, Sibuthe ezintlangeni, Ukuze sibulele kwigama lakho elingcwele, Sizingce ngendumiso yakho.
48 Makabongwe uYehova, uThixo kaSirayeli, Kususela kwaphakade kude kuse ephakadeni. Mabathi bonke abantu, Amen. Haleluya!


text:
Chapter 18
1 Kumongameli. Eyomkhonzi kaYehova. EkaDavide, owawathethayo kuYehova amazwi ale ngoma, mhlenikweni uYehova wamhlangulayo esandleni seentshaba zakhe zonke nasesandleni sikaSawule; wathi: Ndikuthanda ngembilini yam, Yehova, lomelelo lwam.
2 Yehova, ngxondorha yam, mboniselo yam, msindisi wam, Thixo wam, liwa lam endizimela ngalo, Ngweletshetshe yam, luphondo losindiso lwam, ngxonde yam!
3 Ndinqula uYehova ongowokudunyiswa, Ndiyasindiswa ezintshabeni zam.
4 Izintya zokufa zandijikela; Imilambo yobutshijolo yandidandathekisa.
5 Izintya zelabafileyo zandibhijela; Izirhintyelo zokufa zabetha kum.
6 Ekubandezelekeni kwam ndanqula uYehova, Ndazibika kuThixo wam; Waliva etempileni yakhe izwi lam, Ukuzibika kwam kwafika phambi kwakhe ezindlebeni zakhe.
7 Lahexa ke lanyikima ihlabathi, Iziseko zeentaba zagungqa, Zahexa, ngokuba enomsindo.
8 Kwathi thaphu umsi emathatheni akhe, Wadla umlilo, uphuma emlonyeni wakhe, Kwavutha amalahle ephuma kuwo.
9 Wawathoba amazulu, wehla, Yangamafu amnyama phantsi kweenyawo zakhe.
10 Wakhwela ekerubhini, waphaphazela, Wee tshwebelele ngamaphiko omoya.
11 Wamisa ubumnyama baba lisithe lakhe, umnquba wakhe ngeenxa zonke kuye; Ubumnyama bamanzi, iingqimba zamafu.
12 Ekukhanyeni okuphambi kwakhe, kwatyhoboza emafini akhe Isiphango samatye, namalahle omlilo.
13 Wadudumisa ezulwini uYehova, Ophezu konke walikhupha ilizwi lakhe. Yasisiphango samatye namalahle omlilo.
14 Wathuma iintolo zakhe, wabaphangalalisa; Yamininzi imibane, wabadubaduba.
15 Imiphantsi yamanzi yabonakala, Kwatyhileka iziseko zelimiweyo Ngokukhalima kwakho, Yehova, Ngokufutha komoya womsindo wakho.
16 Wolula isandla ephezulu, wandibamba, Wandirhola emanzini amaninzi.
17 Wandihlangula elutshabeni lwam olunamandla, Kwabandithiyileyo, ngokuba bebomelele kunam.
18 Bandifikela ngemini yokusindeka kwam, UYehova wandixhasa.
19 Wandikhuphela endaweni ebanzi, Wandihlangula, ngokuba endithandile.
20 UYehova wandiphatha kakuhle ngokobulungisa bam, Wandibuyisela ngokobunyulu bezandla zam.
21 Ngokuba ndizigcina iindlela zikaYehova, Andemka ngokungendawo kuThixo wam.
22 Ngokuba onke amasiko akhe aphambi kwam, Nemimiselo yakhe andiyisusi kum;
23 Ndaye ndingogqibeleleyo kuye, Ndazigcina, andaba nabugwenxa,
24 Wandibuyisela ke uYehova ngokobulungisa bam, Ngokobunyulu bezandla zam phambi kwamehlo akhe.
25 Kowenceba uzenza owenceba, Kwigorha eligqibeleleyo uzenza ogqibeleleyo;
26 Kozenze nyulu uzenza onyulu, Kojibilizayo uzenza onobuqhokolo.
27 Ngokuba wena uyabasindisa abantu ababandezelekileyo, Uwathobe amehlo aqwayingileyo.
28 Ngokuba uyasilumeka isibane sam wena; UYehova uThixo wam uyabukhanyisela ubumnyama bam.
29 Ngokuba ngawe ndigila amajarha, NgoThixo wam ndiqabela ezindongeni.
30 UThixo yena, igqibelele indlela yakhe; Ilizwi likaYehova linyibilikisiwe, Uyingweletshetshe kubo bonke abazimela ngaye.
31 Ngokuba ngubani na onguThixo, ingenguye uYehova? Ngubani na oliliwa, ingenguThixo wethu?
32 UloThixo undibhinqise ubukroti, Uyigqibelelisileyo indlela yam;
33 Uzifanisayo iinyawo zam nezamaxhamakazi, Undimisayo emimangweni yam:
34 Uzifundisayo ukulwa izandla zam, Zityede isaphetha sobhedu iingalo zam.
35 Undinikileyo ingweletshetshe yosindiso lwakho: Sandixhasa isandla sakho sokunene; Ululamo lwakho lwandikhulisa.
36 Wawenzela indawo ebanzi amanyathela am phantsi kwam, Amaxhwele am akahexa.
37 Ndazisukela iintshaba zam, ndazifumana; Andabuya zada zaphela.
38 Ndaziqoba; azaba nakuvuka, Zawa phantsi kweenyawo zam.
39 Wandibhinqisa ubukroti ekulweni, Wabaguqisa phantsi kwam abasukela phezulu kum;
40 Wandinika ikhosi leentshaba zam, Abandithiyayo ndababhangisa.
41 Bazibika, akwabakho msindisi; Bazibika kuYehova, akabaphendula.
42 Ndabacola, banjengothuli phambi komoya, Ndabaphalaza njengodaka lwezitrato.
43 Wandisiza ekubambaneni kwabantu, Wandimisa ndayintloko yeentlanga; Abantu ebe ndingabazi bandikhonza.
44 Besave ngeendlebe, bandithobela, Oonyana bolunye uhlanga bahanahanisa kum;
45 Oonyana bolunye uhlanga bantshwenya, Baphuma bengcangcazela ekuvingcelweni kwabo.
46 UYehova uhleli; lelokubongwa iliwa lam, Aphakanyiswe uThixo ondisindisayo.
47 UloThixo wandinika impindezelo, Uzikhandaniselayo izizwe phantsi kwam;
48 Undisiza ezintshabeni zam; Ewe, wena undiphakamisayo kwabasukela phezulu kum, Undihlangule kumfo ogonyamelayo.
49 Ngenxa yoko ndiya kubulela kuwe, Yehova, phakathi kweentlanga, Ndivume kwigama lakho.
50 Ulokhulisa iintsindiso zokumkani wakhe: Wenzayo inceba kumthanjiswa wakhe, KuDavide, nakwimbewu yakhe kude kuse ephakadeni.


text:
Chapter 22
1 Kwahlalwa iminyaka yamithathu, kungekho mfazwe phakathi kwama-Aram namaSirayeli.
2 Kwathi ngomnyaka wesithathu wehla uYehoshafati, ukumkani wakwaYuda, waya kukumkani wakwaSirayeli.
3 Wathi ukumkani wakwaSirayeli kubakhonzi bakhe, Anazi na ukuba iRamoti yaseGiliyadi yeyethu, ukanti sithe cwaka thina; asiyihluthi esandleni sokumkani wakwa-Aram?
4 Wathi kuYehoshafati, Wohamba na nam, silwe neRamoti yaseGiliyadi? Wathi uYehoshafati kukumkani wakwaSirayeli, Ndinjengawe; abantu bam banjengabantu bakho, amahashe am anjengamahashe akho.
5 Wathi uYehoshafati kukumkani wakwaSirayeli, Khawubuze ilizwi likaYehova namhla.
6 Wabahlanganisa ke ukumkani wakwaSirayeli abaprofeti, bekumakhulu amane amadoda, wathi kubo, Ndiye kulwa na neRamoti yaseGiliyadi, ndiyeke, kusini na? Bathi, Nyuka; iNkosi yoyinikela esandleni sokumkani.
7 Wathi uYehoshafati, Akusekho mprofeti kaYehova na apha, sibuzise kuye?
8 Wathi ukumkani wakwaSirayeli kuYehoshafati, Kusekho indoda enye, esingabuzisa ngayo kuYehova; ke mna ndiyithiyile; ngokuba ayiprofeti okulungileyo ngam, iprofeta okubi: nguMikaya, unyana kaImla. Wathi uYehoshafati, Makangatsho ukumkani.
9 Waza ukumkani wakwaSirayeli wabiza umbusi, wathi, Khawulezisa uMikaya unyana kaImla, eze apha.
10 Ke ukumkani wakwaSirayeli noYehoshafati, ukumkani wakwaYuda, wahlala elowo etroneni yakhe, evethe iingubo zakhe, esandeni, ekungeneni esangweni lakwaSamari; bonke abaprofeti beprofeta phambi kwabo.
11 UZedekiya, unyana kaKenahana, wazenzela iimpondo zesinyithi, wathi, Utsho uYehova ukuthi, Uya kuwangqula ngazo ezi ama-Aram, ude uwagqibe.
12 Bonke abaprofeti benjenjalo ukuprofeta, besithi, Nyuka, uye eRamoti yaseGiliyadi, ube nempumelelo; uYehova uya kuyinikela esandleni sokumkani.
13 Ke umthunywa, obeye kubiza uMikaya, wathetha kuye esithi, Khawubone, amazwi abaprofeti athetha okuhle ngamlomo mnye kukumkani; izwi lakho makhe libe njengelizwi labo, uthethe okuhle.
14 Wathi uMikaya, Ehleli nje uYehova, athe wakuthetha kum uYehova, ndothetha khona.
15 Wafika kukumkani. Wathi ukumkani kuye, Mikaya, siye na eRamoti yaseGiliyadi ukuba silwe, siyeke, kusini na? Wathi kuye, Nyuka, ube nempumelelo; uYehova uya kuyinikela esandleni sokumkani.
16 Wathi ukumkani kuye, Makube zizihlandlo ezingaphi na ndikufungisa, ukuba ungandixeleli into engeyiyo inyaniso egameni likaYehova?
17 Wathi yena, Ndibone amaSirayeli onke elusali ezintabeni, njengempahla emfutshane engenamalusi. Wathi uYehova, Aba abanankosi; mababuyele elowo endlwini yakhe enoxolo.
18 Wathi ukumkani wakwaSirayeli kuYehoshafati, Ndibe ndingatshongo na, ukuthi kuwe, akayi kuprofeta okuhle ngam, woprofeta ububi bodwa?
19 Wathi yena, Ngako oko, live ilizwi likaYehova: Ndimbonile uYehova ehleli etroneni yakhe, umi wonke umkhosi wasemazulwini ngakuye, ngasekunene kwakhe nangasekhohlo kwakhe;
20 wathi uYehova, Ngubani na oya kulukuhla uAhabhi, enyuke aye awe eRamoti yaseGiliyadi? Wenjenje lo ukuthetha, wenjenje lo ukuthetha.
21 Waphuma ke umoya, wema phambi koYehova, wathi, Ndomlukuhla mna. Wathi uYehova kuwo, Ngantoni na?
22 Wathi wona, Ndophuma ndiye, ndibe ngumoya wobuxoki emlonyeni wabaprofeti bakhe bonke. Wathi yena, Uya kumlukuhla, ufeze; phuma uye, wenjenjalo.
23 Uyabona kaloku, uYehova ungenise umoya wobuxoki emlonyeni wabo baprofeti bakho bonke; uYehova uthethe okubi ngawe.
24 Wesuka uZedekiya unyana kaKenahana, wafika wambetha uMikaya esidleleni, wathi, Ugqithe phi na kum uMoya kaYehova, ukuba aye kuthetha kuwe?
25 Wathi uMikaya, Khangela, uya kubona ngaloo mini, uya kuza uthungele amagumbi, uzimela.
26 Wathi ukumkani wakwaSirayeli, Mthabathe uMikaya, ubuye naye, umse kuAmon umphathi womzi, nakuYowashe unyana wokumkani;
27 uthi, Utsho ukumkani ukuthi, Mfakeni entolongweni lo, nimdlise isonka soxiniweyo, namanzi oxiniweyo, ndide ndibuye ndinoxolo.
28 Wathi uMikaya, Ukuba ubuye wabuya unoxolo, woba uYehova akathethanga ngam. Wathi, Yivani, nonke zizwe ziphela.
29 Wenyuka ke ukumkani wakwaSirayeli noYehoshafati, ukumkani wakwaYuda, baya eRamoti yaseGiliyadi.
30 Wathi ukumkani wakwaSirayeli kuYehoshafati, Ndiya kuzenza mntu wumbi, ndingene ekulweni; yambatha iingubo zakho wena. Wazenza mntu wumbi ukumkani wakwaSirayeli, wangena ekulweni.
31 Ke ukumkani wakwa-Aram wabawisela umthetho abathetheli bakhe beenqwelo zokulwa abamashumi mathathu anababini, wathi, Ize ningalwi nomnci nane nomkhulu; yilwani nokumkani wakwaSirayeli yedwa.
32 Kwathi, bakumbona uYehoshafati abathetheli beenqwelo zokulwa, bathi bona, Inene, ngukumkani wakwaSirayeli; batyeka ke, beza kulwa naye. Wakhala uYehoshafati.
33 Kwathi, bakubona abathetheli beenqwelo zokulwa ukuba asinguye ukumkani wakwaSirayeli, babuya ekumsukeleni.
34 Wathi umntu watyeda isaphetha, efunisela, watsho kukumkani wakwaSirayeli ekuhlanganeni kwengubo yentsimbi namasondo ayo. Wathi yena kumqhubi wenqwelo yakhe yokulwa, Jika izandla zakho, undise ngaphandle komkhosi, ngokuba ndingxwelerhiwe.
35 Ukulwa kwenyuka loo mini. Ukumkani wazimisa enqwelweni phambi kwama-Aram, wafa ngokuhlwa; igazi lenxeba lakhe lankcenkceza, laya esiswini senqwelo.
36 Kwavakala kukhwazwa emkhosini ukutshona kwelanga, kusithiwa, Elowo emzini wakhe! Elowo ezweni lakhe!
37 Wafa ke ukumkani, waziswa kwaSamari. Bamngcwabela ukumkani kwaSamari.
38 Yahlanjwa inqwelo yokulwa echibini lakwaSamari; izinja zalixhapha igazi lakhe (ehlamba apho amahenyukazi), ngokwelizwi likaYehova abelithethile.
39 Ezinye izinto zika-Ahabhi, nako konke awakwenzayo, nendlu awayakhayo ngeempondo zeendlovu, nemizi yonke awayakhayo, azibhalwanga na encwadini yemicimbi yemihla yookumkani bakwaSirayeli? Walala uAhabhi kooyise;
40 uAhaziya, unyana wakhe, waba ngukumkani esikhundleni sakhe.
41 UYehoshafati, unyana ka-Asa, waba ngukumkani kwaYuda ngomnyaka wesine ka-Ahabhi ukumkani wakwaSirayeli.
42 UYehoshafati ube minyaka imashumi mathathu anamihlanu ezelwe, ukuba ngukumkani kwakhe. Waba neminyaka emashumi mabini anamihlanu engukumkani eYerusalem. Igama lonina lalinguAzubha, intombi kaShilehi.
43 Wahamba ngeendlela zonke zika-Asa uyise, akatyeka kuzo; esenza okuthe tye emehlweni kaYehova; kodwa iziganga azisuswanga; abantu babesabingelela beqhumisela ezigangeni.
44 UYehoshafati wahlalelana ngoxolo nokumkani wakwaSirayeli.
45 Ezinye izinto zikaYehoshafati, nobugorha bakhe awabenzayo, nokulwa kwakhe, azibhalwanga na encwadini yemicimbi yemihla yookumkani bakwaYuda?
46 Amasalela amang’awu, awasalayo ngemihla kayise uAsa, wawatshayela ezweni.
47 Bekungekho kumkani oko kwaEdom. Bekulawula ibamba.
48 UYehoshafati wenza iinqanawa zaseTarshishe zokuya kuthabatha igolide kwaOfire. Azaya, ngokuba iinqanawa ezo zaphuka e-Etsiyon-gebhere.
49 Waza wathi uAhaziya, unyana ka-Ahabhi, kuYehoshafati, Abakhonzi bam mabahambe nabakhonzi bakho ngeenqanawa. Akavuma uYehoshafati.
50 UYehoshafati walala kooyise, wangcwatyelwa kooyise emzini kaDavide uyise. UYehoram unyana wakhe waba ngukumkani esikhundleni sakhe.
51 UAhaziya, unyana ka-Ahabhi, waba ngukumkani kumaSirayeli kwaSamari ngomnyaka weshumi elinesixhenxe kaYehoshafati, ukumkani wakwaYuda, waba neminyaka emibini engukumkani kwaSirayeli.
52 Wenza okubi emehlweni kaYehova, wahamba ngendlela kayise, nangendlela yonina, nangendlela kaYarobheham unyana kaNebhati, owawonisayo amaSirayeli.
53 Wakhonza uBhahali, waqubuda kuye, wamqumbisa uYehova uThixo kaSirayeli, njengako konke awakwenzayo uyise.


text:
Chapter 14
1 UAbhiya walala kooyise; bamngcwabela emzini kaDavide; ke uAsa unyana wakhe waba ngukumkani esikhundleni sakhe. Ngemihla yakhe ilizwe lazola iminyaka yalishumi.
2 UAsa wenza okulungileyo nokuthe tye emehlweni kaYehova uThixo wakhe.
3 Wazisusa izibingelelo neziganga zezithixo zolunye uhlanga; waziqhekeza izimiso zamatye, wabagawula ooAshera.
4 Wathi kumaYuda makamquqele uYehova, uThixo wooyise, awenze umyalelo nomthetho.
5 Wazisusa ke emizini yonke yakwaYuda iziganga, neentsika zelanga; bazola ubukumkani phambi kwakhe.
6 Wakha imizi enqatyisiweyo kwaYuda; ngokuba ilizwe belizolile, kungekho mfazwe ayilwayo ngaloo minyaka; ngokuba uYehova wayemphumzile.
7 Wathi ke kumaYuda, Masiyakhe le mizi, siyijikeleze ngeendonga neenqaba ezinde, senze iingcango nemivalo, lisephambi kwethu nje ilizwe; ngokuba simquqele uYehova uThixo wethu samquqela, wasiphumza ke ngeenxa zonke. Bayakha baba nempumelelo.
8 Ke kaloku uAsa wayenempi ephatha amakhaka nezikhali: kwaYuda ingamakhulu amathathu amawaka; nakwaBhenjamin, abaphatha iingweletshetshe nabatyeda izaphetha babengamakhulu, amabini anamanci asibhozo amawaka. Bonke abo babengamagorha anobukroti.
9 Kwaphuma kwaza kulwa nabo uZera umKushi, enempi eliwaka lamawaka, neenqwelo zokulwa ezimakhulu mathathu; wada weza eMaresha.
10 Waphuma uAsa esiya kumhlangabeza, bakha izintlu emfuleni weTsefata eMaresha.
11 UAsa wabiza kuYehova uThixo wakhe, wathi, Yehova, akukho bani ingenguwe onokunceda phakathi konamandla nongenawo. Sincede, Yehova, Thixo wethu; ngokuba sayame ngawe, size kule ngxokolo egameni lakho. Yehova, unguThixo wethu, makangabi namandla umntu okumelana nawe.
12 UYehova wawaxabela amaKushi phambi koAsa, naphambi kwamaYuda; asaba ke amaKushi.
13 UAsa nabantu ababenaye bawasukela, bada besa eGerare; oyiswa amaKushi ngokokude angabi nakubuya aphethule; ngokuba aqotywa phambi koYehova, naphambi komkhosi wakhe; bemka nexhoba elininzi kunene.
14 Bayingenela yonke imizi ngeenxa zonke eGerare; ngokuba yafikelwa kukunkwantyiswa nguYehova. Bayiphanga yonke imizi; ngokuba amaxhoba ayemaninzi kuyo.
15 Batshabalalisa neentente zemfuyo, bathimba impahla emfutshane yaninzi, neenkamela; babuya ke baya eYerusalem.


text:
Chapter 20
1 Kwathi ngenye imini, akubon’ ukuba uyabafundisa abantu etempileni, eshumayela iindaba ezilungileyo, wafikelwa ngababingeleli abakhulu nababhali, kunye namadoda amakhulu.
2 Bathetha kuye besithi, Sixelele; uzenza ngagunya lini na ezi zinto? Kanjalo ngubani na okunike eli gunya?
3 Waphendula ke wathi kubo, Nam ndiya kubuza kuni zwi-nye, ize nindixelele ke.
4 Ubhaptizo lukaYohane lwaluphuma emazulwini, lwaluphuma ebantwini, sini na?
5 Bacamanga ke bona bodwa, besithi, Ukuba sithe, Lwaphuma emazulwini, wothi, Ibiyini na phofu ukuba ningakholwa nguye?
6 Ukuba ke sithe, Lwaphuma ebantwini, bonke abantu bosigibisela ngamatye; kuba beyisekile ukuba uYohane ungumprofeti.
7 Baphendula ngokuthi, abazi ukuba lwaphuma phi na.
8 Wathi ke uYesu kubo, Nam ke andinixeleli ukuba ndizenza ngagunya lini na ezi zinto.
9 Ke kaloku waqala wathetha ebantwini lo mzekeliso: Umntu othile watyala isidiliya, waqeshisa ngaso kubalimi, wahambela kwelinye ilizwe umzuzu owaneleyo.
10 Wathi ngalo ixesha elifanelekileyo, wathuma umkhonzi kubalimi, ukuba bamnike esiqhameni sesidiliya. Basuka ke bona abalimi bamtyabula, bamndulula elambatha.
11 Waphinda wathuma omnye umkhonzi. Bamtyabula ke nalowo, bamhlazisa, bamndulula elambatha.
12 Waphinda wathuma nowesithathu. Bathi ke bona bamngxwelerha nalowo, bamkhupha.
13 Uthe ke umninisidiliya, Ndiya kuthini na? Ndiya kuthuma unyana wam oyintanda; mhlawumbi, bakumbona, bangamhlonela yena.
14 Bathe ke abalimi, bakumbona, bacamanga bodwa, besithi, Yindlalifa le; yizani siyibulale, ukuze ilifa libe lelethu.
15 Bamkhuphela ngaphandle kwesidiliya, bambulala. Uya kuthini na ke ngoko kubo umninisidiliya?
16 Uya kufika abatshabalalise abo balimi, asinikele bambi isidiliya eso. Bathe ke bakukuva oko, Mayingabikho loo nto!
17 Wondela ke kubo, wathi, Yintoni na phofu le ibhaliweyo: Ilitye abalicekisayo abakhi, Lelona laba yintloko yembombo?
18 Bonke abathe bawa phezu kweli litye, botyumka; ke bona elithe labawela, lobabetha bathi saa.
19 Baza ababingeleli abakhulu nababhali bafuna ukumsa izandla ngelo lixa; boyika abantu, kuba babesazi ukuba uwuthethe esingisele kubo lo mzekeliso.
20 Bamlalela, bathuma iintlola ezizenza amalungisa, ukuba zimbambise ngokuthetha, ukuze bamnikele elulawulweni nasegunyeni lerhuluneli.
21 Zambuza ke zisithi, Mfundisi, siyazi ukuba uthetha ufundise ngobulungisa, ungakhethi buso bamntu; usuka ufundise indlela kaThixo ngenene.
22 Kuvumelekile na ukuba simnike irhafu uKesare, akuvumelekile, sini na?
23 Ebuqondile kakuhle ubuqhetseba bazo, wathi kuzo, Nindilingelani na?
24 Ndiboniseni idenariyo. Inomfanekiso nombhalo kabani na? Ziphendule ke zathi, KaKesare.
25 Uthe ke yena kuzo, Nikelani kaloku izinto zikaKesare kuKesare; nezinto zikaThixo kuThixo.
26 Zakhohlwa ukumbambisa ngamazwi phambi kwabantu, zamangaliswa yimpendulo yakhe, zathi cwaka.
27 Kwafika ke kuye abathile bakubaSadusi, bona abo bakuphikayo ukuba kukho uvuko; bambuza,
28 besithi, Mfundisi, uMoses wasibhalela wathi, Ukuba ozalana nothile uthe wafa enomfazi, wafa ke lowo engenabantwana, maze ozalana naye amzeke umfazi lowo, amvelisele imbewu ozalana naye.
29 Ke bekukho abantu abasixhenxe bezalana; waza owokuqala wazeka umfazi, wafa engenabantwana.
30 Nowesibini wamzeka umfazi lowo, wafa naye engenabantwana.
31 Nowesithathu wamzeka; benjenjalo ke bosixhenxe, bafa bengashiyanga bantwana.
32 Emveni ke kwabo bonke, wafa naye umfazi lowo.
33 Eluvukweni ngoko, ungumfazi wawuphi na kubo? Kuba bosixhenxe bebenaye engumfazi.
34 Waphendula ke wathi kubo uYesu, Abeli phakade bayazeka, bayendiswa;
35 ke bona abo kuthiwe bafanele ukufika kwelo phakade, nakukuvuka kwabafileyo, abazeki, abendiswa;
36 kuba abasenakubuya bafe; kuba bengangezithunywa zezulu; kanjalo bangoonyana bakaThixo, bengabovuko njalo.
37 Ke kaloku, le ndawo yokuba abafileyo bayavuka, noMoses wayithi thupha kwindawo ethetha ngetyholo, xenikweni athi, INkosi inguThixo ka-Abraham, inguThixo kaIsake, inguThixo kaYakobi.
38 AkaThixo ke wabafileyo, ungowabaphilileyo; kuba bonke baphile ngaye.
39 Baphendula ke abathile bakubabhali, bathi, Mfundisi, utyaphile ukutsho.
40 Baye ke bengasenabuganga bakumbuza nento le.
41 Wathi ke kubo, Batsho ngani na ukuthi, uKristu ungunyana kaDavide?
42 Kanti noDavide yena ngokwakhe uthi encwadini yeeNdumiso, Yathi iNkosi eNkosini yam, Hlala ngasekunene kwam,
43 Ndide iintshaba zakho ndizenze isihlalo seenyawo zakho.
44 UDavide ngoko umbiza ngokuthi, Nkosi; aze abe ke ngunyana wakhe ngani na?
45 Ke kaloku, bakubon’ ukuba bayeva bonke abantu, wathi kubafundi bakhe,
46 Balumkeleni ababhali, abathandayo ukuhamba ngeengubo ezinde, bathande imibuliso ezindaweni zembutho, nezihlalo zobukhulu ezindlwini zesikhungu, nezilili zobukhulu ezidlweni;
47 abadla izindlu zabahlolokazi, baze ngokunyhwalaza bathandaze uzungu. Abo baya kwamkela ugwebo olugqithiseleyo.


text:
Chapter 12
1 Ndiyanivuselela ngoko, bazalwana, ngeemfefe zikaThixo, ukuba niyinikele imizimba yenu ibe lidini eliphilileyo, elingcwele, elikholekileyo kuThixo: inkonzo yenu ke leyo yasengqondweni.
2 Kanjalo ningamilisi okweli phakade; manibe kumila kumbi ngokuhlaziyeka kwengqiqo yenu, ukuze nikucikide into okuyiyo ukuthanda kukaThixo okulungileyo, okukholekileyo, okuzalisekileyo.
3 Kuba ngalo ubabalo endababalwa ngalo, ndithi kubo bonke abaphakathi kwenu, mabangazicingeli ngaphezu koko bamelwe kukuzicingela ngako; mabazicingele ingcinga ephilileyo, njengoko uThixo abele ulowo nalowo umlinganiso wokholo.
4 Kuba, kwanjengokuba sinamalungu amaninzi mzimbeni mnye, abe ke onke amalungu la engenamsebenzi mnye, ngokunjalo thina aba, sibaninzi nje, simzimba mnye kuKristu, sonke ke ngabanye singamalungu omnye elomnye.
5 Sinezibabalo nje ke ezahlukahlukileyo, ngokobabalo esababalwa ngalo,
6 nokuba sinokuprofeta, masiprofete ngokomlinganiselo wokholo;
7 nokuba sinobulungiseleli, masihlale ebulungiselelini obo; nokuba ngofundisayo, makahlale emfundisweni leyo;
8 nokuba ngovuselelayo, makahlale ekuvuseleleni oko; owabayo makabe engenakumbi; owongamelayo, makongame enyamekile; owenza inceba makayenze inceba echwayithile.
9 Uthando malungabi naluhanahaniso; kuthiyeni okungendawo, namathelani kokulungileyo.
10 Mayela nothando olu lobuzalwana, ndithi, yenzelanani ububele; mayela nembeko leyo, phangelanani;
11 mayela nokunyameka oko, musani ukunqena; mayela nomoya lo, vuthani;
12 mayela neNkosi le, khonzani; mayela nethemba, vuyani; mayela nembandezelo, nyamezelani; mayela nomthandazo, zingisani;
13 mayela neentswelo zabangcwele, yibani nobudlelane; ukubuka iindwendwe kusukeleni.
14 Basikeleleni abanitshutshisayo; sikelelani, ningaqalekisi.
15 Vuyani nabavuyayo, nilile nabalilayo.
16 Cingelanani nto-nye; musani ukucinga izinto eziphakamileyo, tsalelani kwezithobekileyo. Musani ukuba ziingqondi ngokwenu.
17 Ningabuyekezi ububi ngobubi nakubani. Khathalelani okuhle emehlweni abantu bonke.
18 Ukuba kunokwenzeka, okukokwenu nina, hlalani ninoxolo nabantu bonke.
19 Musani ukuziphindezelela, zint’anda; yikhweleleni ingqumbo; kuba kubhaliwe kwathiwa, Impindezelo yeyam, kuya kubuyekeza mna, itsho iNkosi.
20 Ngoko ke, ukuba utshaba lwakho lulambile, luphe ludle; ukuba lunxaniwe, luseze; kuba ngokwenjenjalo ke, woba ufumba amalahle omlilo phezu kwentloko yalo.
21 Musa ukweyiswa bububi; boyise ububi ngokulungileyo.


text:
1
Waphendula uMoses wathi, Uyabona, abayi kukholwa ndim, abayi kuliphulaphula izwi lam; kuba baya kuthi, UYehova akabonakalanga kuwe.
2
Wathi uYehova kuye, Yintoni na loo nto isesandleni sakho? Wathi, Yintonga.
3
Wathi, Yiphose emhlabeni. Wayiphosa emhlabeni, yasuka yaba yinyoka; wayibaleka uMoses.
4
Wathi uYehova kuMoses, Solule isandla sakho, uyibambe ngomsila; (wasolula isandla sakhe, wayibamba, yasuka yaba yintonga esandleni sakhe);
5
ukuze bakholwe ukuba uYehova, uThixo wooyise, uThixo ka-Abraham, uThixo kaIsake, uThixo kaYakobi, ubonakele kuwe.
6
Waphinda uYehova wathi kuye, Khawusifake isandla sakho esifubeni sakho. Wasifaka isandla sakhe esifubeni sakhe. Akusirhola isandla sakhe, naso sineqhenqa, simhlophe njengekhephu.
7
Wathi, Sibuyisele isandla sakho esifubeni sakho. Wasibuyisela isandla sakhe esifubeni; wasirhola esifubeni sakhe, naso sibuye saba njengenyama yakhe.
8
Kothi, ukuba abathanga bakholwe nguwe, abaliphulaphula izwi lowokuqala umqondiso, bakholwe lilizwi lomqondiso wamva.
9
Kothi, ukuba abathanga bakholwe nayile miqondiso mibini, abaliphulaphula nezwi lakho, uthabathe amanzi omlambo, uwaphalazele emhlabeni owomileyo; osuka amanzi owathabathileyo emlanjeni abe ligazi emhlabeni owomileyo.
10
Wathi uMoses kuYehova, Camagu, Nkosi yam! Andindoda imazwi maninzi nanini na, oko wathethayo kumkhonzi wakho lo; kuba ndingokuthetha kunzima, ndikwanzima nolwimi.
11
Wathi uYehova kuye, Ngubani na obeke umlomo emntwini? Ngubani na owenze isidenge, nesithulu, nobonayo, nemfama? Asindim na, mna Yehova?
12
Ngoko ke hamba, ndoba nomlomo wakho mna, ndikubonise into oya kuyithetha.
13
Wathi yena, Camagu, Nkosi yam! Khawuthume ngesandla salowo womthuma.
14
Wavutha umsindo kaYehova kuMoses, wathi, Akanguye na umkhuluwa wakho uAron umLevi? Ndiyazi ukuba yena uyakwazi ukuthetha. Kananjalo nanko yena ephuma eza kukukhawulela; wokubona, avuye entliziyweni yakhe.
15
Wothetha kuye, ubeke amazwi emlonyeni wakhe; mna ndoba nomlomo wakho nomlomo wakhe, ndinibonise into eniya kuyenza.
16
Yena wokuthethela ebantwini, athi yena abe ngumlomo kuwe, uthi wena ube nguthixo kuye.
17
Ke le ntonga yiphathe ngesandla sakho; uya kwenza ngayo imiqondiso leyo.
18
Wahamba ke uMoses, wabuyela kuYitro, uyise womkakhe, wathi kuye, Makhe ndihambe, ndibuyele kubazalwana bam abaseYiputa, ndibone ukuba basahleli na. Wathi uYitro kuMoses, Hamba ngoxolo.
19
UYehova wathi kuMoses kwaMidiyan, Hamba ubuyele eYiputa; kuba afile onke amadoda abezonda ubomi bakho.
20
UMoses wathabatha umkakhe noonyana bakhe, wabakhwelisa e-esileni, wabuyela ezweni laseYiputa; wayiphatha uMoses intonga kaThixo ngesandla sakhe.
21
Wathi uYehova kuMoses, Ekuhambeni kwakho ubuyela eYiputa, uze ukhangele ukuba uzenze phambi koFaro zonke izimanga, endizibeke esandleni sakho. Ke mna ndiya kuyenza lukhuni intliziyo yakhe, angabandululi abantu.
22
Wothi kuFaro, Utsho uYehova ukuthi, Unyana wam wamazibulo nguSirayeli;
23
ndithi kuwe, Mndulule unyana wam lowo, andikhonze; walile nje ukumndulula, uyabona, ndombulala unyana wakho, amazibulo akho.
24
Kwathi, endleleni apho balalisa khona, uYehova wamhlangabeza, wafuna ukumbulala.
25
UTsipora wathabatha intshengece, wanqumla inyama yokwaluswa yonyana wakhe, wayiphosa ezinyaweni zakhe, wathi, Ungumyeni wamagazi kum.
26
Wamyeka ke. Watsho oko ukuthi, Ungumyeni wamagazi, ngenxa yolwaluko.
27
Wathi uYehova kuAron, Hamba uye kukhawulela uMoses entlango. Waya ke, wamhlangabeza entabeni kaThixo, wamanga.
28
UMoses wamxelela uAron onke amazwi kaYehova abemthume wona, nemiqondiso yonke abemwisele umthetho ngayo.
29
Wahamba uMoses noAron, bawahlanganisa onke amadoda amakhulu oonyana bakaSirayeli.
30
Wawathetha uAron onke amazwi abewathethile uYehova kuMoses, wayenza nemiqondiso phambi kwabantu.
31
Bakholwa abantu, beva ukuba uYehova ubavelele oonyana bakaSirayeli wazibona iintsizi zabo, bathoba baqubuda.


text:
Imifanekiso
UYesu Wondla Abantu Abaninzi
Khuphelani lo mfanekiso nize niwuprinte, wuzobeni niwugqibe nize niphendule le mibuzo njengentsapho.
Okungakumbi
Ngubani Owakhetha Ukukhonza UYehova?
Le midlalo inceda abantwana abaneminyaka ephakathi kwemithandathu nesibhozo bazi abantu abaseBhayibhileni.
UHana Wanceda USamuweli Akhonze UYehova
Le midlalo inceda abantwana abaphakathi kweminyaka emithathu nemithandathu bafunde ngesipho uHana awayesinika uSamuweli nyaka ngamnye.
Ngezixhobo Ezimbalwa, UDavide Unesibindi
Dibanisa abantu abaseBhayibhileni nemifanekiso ehambelana nabo.
IMIFANEKISO


text:
IBhayi
iBhayi (IsiNgesi: Port Elizabeth) yidolophu eMzantsi Afrika, imi kwiPhondo laseMpuma Koloni, kumgama ongangama 770 yeekhilomitha (478 i-mile) ngasempumalanga kwiKapa. Isixeko esisoloko sishwankathelwa njengePE yaye iteketiswa ngokuba "ISixeko esinoBubele" okanye "ISixeko soMoya oVuthuzayo, sinaba kangange 16 yeekhilomitha kufutshane kwi-Algoa Bay, yaye yenye yeendawo ezimandla eMzantsi Afrika yokuma kweenqanawa. Ikwabizwa njengeKomkhulu loMdlalo waseManzini kwi-Afrika yonke.
IBhayi laqanjwa njengedolophu ngo1820 ukuze kuhlaliswe amaSetlane aseBritane njengendlela yokuqinisa ingingqi ekummandla ophakathi kweKoloni namaXhosa. Ngoku yakha inxenye yoMasipala iNelson Mandela Bay Metropolitan Municipality enabantu abahlalayo abali-1.3 yezigidi zamawaka.


text:
IBALI LOBOMI
Kundincedile Ukuhamba Nezilumko
NGENYE intsasa eBrookings eseSouth Dakota, eMerika, ndeva ngomoya obandayo ukuba ikho into ezayo. Ndatsho ndaqonda ukuba kungekudala kuza ingqele eqhaqhazelisa amazinyo. Kodwa ke, uya kothuswa kukwazi ukuba kuyo yonke loo nto, imbinana yethu yayiqhaqhazela kubuhlanti obungabaswanga. Sasimi phambi kwendawo ekwakusezwa kuyo imfuyo, ithe gabhu ngamanzi abanda ceke! Makhe ndinibalisele ngemvelaphi yam ukuze niqonde ukuba kwakusenzeka ntoni.
UKUKHULA KWAM
Ndazalwa ngoMatshi 7, 1936, ndiligqibelo kubantwana abane. Sasihlala kwifama encinane ekwimpuma yeSouth Dakota. Umsebenzi wasefama wawubalulekile ekhaya, kodwa ikho nenye into eyayibaluleke ngakumbi. Abazali bam babhaptizwa ngo-1934. Babezinikele kuBawo wethu osezulwini, uYehova, ngoko ukwenza ukuthanda kwakhe kwaba yeyona nto iphambili kubo. Utata, uClarence, wayesisicaka sebandla (ngoku sibizwa ngokuba ngumnxibelelanisi wequmrhu labadala) kwibandla lethu elincinane laseConde, eSouth Dakota, ibe kamva utat’ omdala uAlfred, naye waba siso.
Ukubakho kwiintlanganiso nokuya kwindlu ngendlu ukuze sixelele abantu ngethemba elimangalisayo esinalo kwakusisonka semihla ngemihla ekhaya. Izinto esazifunda kubazali bam, nendlela abasiqeqesha ngayo yahlala kuthi. Mna nodadewethu, uDorothy, saba ngabavakalisi boBukumkani sineminyaka emithandathu. Ngo-1943, ndabhalisa kwiSikolo Sobulungiseleli Sobuthixo, esasisandul’ ukufakwa kwiintlanganiso zethu.
Iindibano zazibalulekile kubomi bethu. UMzalwan’ uGrant Suiter wayesisithethi esityeleleyo kwindibano ka-1949 eSioux Falls, eSouth Dakota. Ndisayikhumbula intetho yakhe eyayisithi, “Ixesha Limkile Kunokuba Ucinga!” Wagxininisa into yokuba onke amaKristu azahluleleyo kufuneka abusebenzise bonke ubomi bawo ukuze avakalise iindaba ezilungileyo zoBukumkani BukaThixo obulawulayo. Loo nto yandenza ndafuna ukuzinikezela kuYehova. Kwindibano yesiphaluka elandelayo, eBrookings, ndazifumana ndikobaa buhlanti bubandayo bendithethe ngabo ekuqaleni, ndilinde ukubhaptizwa. KwakungoNovemba 12 1949 sibane, size kubhaptizelwa kulaa ndawo yentsimbi zaziselela kuyo izilwanyana.
Emva koko ndazixelela ukuba ndifuna ukuba nguvulindlela. Ndaqalisa ubuvulindlela ngoJanuwari 1 1952, ndineminyaka eyi-15. IBhayibhile ithi: “Ohamba nezilumko uya kuba sisilumko naye,” ibe zininzi izilumko entsatsheni yam ezasixhasayo isigqibo sokuba ndibe nguvulindlela. (IMize. 13:20) Mna notat’ omdala, uJulius, owayeneminyaka eyi-60 ubudala, saba ngoovulindlela kunye. Nangona wayemdala kakhulu kum, kwakumnandi ukusebenza naye entsimini. Ndafumana lukhulu kumava akhe. Kungekudala emva koko, noDorothy waba nguvulindlela.
ABAVELELI BESIPHALUKA ABABA NOMDLA KUM
Ebutsheni bam, abaveleli besiphaluka abaninzi namakhosikazi abo babefikela ekhaya. UJesse noLynn Cantwell bandinceda kakhulu. Ngabanye babantu abandenza ndagqiba ekubeni ndibe nguvulindlela. Umdla ababenawo kum wandenza ndanqwenela ukukhonza uYehova. Xa babekhonza amabandla akufutshane nathi, babedla ngokundicela ukuba ndihambe nabo entsimini. Kwakusiba mnandi kwaye ndandibuya ndakhekile!
Emva kwabo kwajikeleza uBud Miller nenkosikazi yakhe, uJoan. Ngoko ndandisele ndineminyaka eyi-18, ndabe ndifunwa emkhosini. Ekuqaleni ibhodi yomkhosi yandibhalisa ngendlela endandivakalelwa kukuba ayihambisani namazwi kaYesu athi abalandeli bakhe bamele bangathathi cala kwipolitiki. Ndandifuna ukushumayela iindaba ezilungileyo zoBukumkani. (Yoh. 15:19) Ndayicenga ukuba indifake kuluhlu lwabashumayeli.
Ndavuya xa uMzalwan’ uMiller wathi uza kundikhapha xa ndiyokuvela phambi kwebhodi yomkhosi. Wayengumntu olincoko, engoyiki ngokoyikiswa. Ukuhamba nendoda eyoyika uThixo nenobuntu obunjalo kwandenza ndazithemba nam! Ngenxa yaloo nto, ngasekupheleni kwehlobo lika-1954, loo bhodi yavuma ukuba ndingumshumayeli. Ndatsho ndafumana elinye ithuba lokukhonza uYehova.
Malunga nelo xesha kanye, ndabizwa eBheteli, ngelo xesha eyayibizwa ngokuba yiWatchtower Farm, iseStaten Island, eNew York. Ndafumana inyhweba yokukhonza apho iminyaka emalunga nemithathu. Ndafunda into eninzi apho kuba ndadibana ndaza ndasebenza nezilumko ezininzi.
INKONZO YASEBHETELI
Isitishi serediyo iWBBR sasikule fama iseStaten Island. Sasisetyenziswa ngamaNgqina KaYehova ukususela ngo-1924 ukuya ku-1957. Ayephakathi kwe-15 ne-20 amalungu entsapho yaseBheteli awayesebenza kule fama. Abaninzi kuthi babeseze ngobuso ezweni kwaye bengenamava. Kodwa sasinomthanjiswa ongumakad’ enetha, uEldon Woodworth. Wayesisilumko nyhani. Wayenomdla njengotata kuthi, ibe loo nto yasinceda sazinza entlanganweni. Xa ngamany’ amaxesha kwakusiba nzima ukunyamezela iimpazamo zabanye abazalwana, uMzalwan’ uWoodworth wayeye athi, “Ziyamangalisa izinto ezenziwa yiNkosi isebenzisa abantu abangafezekanga.”
Kwakhona saba nenyhweba yokusebenza noMzalwan’ uFrederick W. Franz. Wayesisilumko, ezazi kakuhle iZibhalo, ibe wayenomdla kuye ngamnye kuthi yaye loo nto yaba nefuthe kuthi sonke. Sasiphekelwa nguHarry Peterson; kwakulula ukusebenzisa le fani, kuneyona fani yakhe enguPapargyropoulos. Naye wayengumthanjiswa kwaye eyikhuthalele intsimi. Umzalwan’ uPeterson wayewenza kakuhle umsebenzi wakhe eBheteli, kodwa ke nentsimi wayengayonqeni. Wayedla ngokuhambisa amakhulu eemagazini zethu nyanga nganye. Wayesisisele senyathi xa kufikwa kwiZibhalo, ephendula imibuzo yethu emininzi.
NDIZUZILE KOODADE ABAZIZILUMKO
Izinto esasizilima zazinkonkxwa kwakule fama. Kwakusenziwa iinkonkxa ezimalunga ne-45 000 zeziqhamo nemifuno ngonyaka, kusenzelwa intsapho yaseBheteli. Ndandisebenza noEtta Huth, udade osisilumko ngokwenene. Yayinguye owayesazi izithako esifanele sizifake xa sinkonkxa ukutya. Xa ilixesha lokunkonkxa enyakeni, kwakufika oodade beze kuncedisa, ibe uEtta wayebabonisa indlela yokusebenza. Nangona uEtta wayenendima ebalulekileyo kumsebenzi wokunkonkxa, wayesoloko eyilumkele into yokuba abe ngumzekelo omhle wokuhlonela abazalwana abakhokelayo kuloo fama. Ndandimjonga njengomntu ekunokufundwa kuye le nto kuthiwa kukuzithoba kubuntloko obubekwe nguThixo.
Omnye woodade abaselula ababeman’ ukuncedisa ekunkonkxeni yayinguAngela Romano. Wayencedwe nguEtta xa wayesafika enyanisweni. Ngoko, xa ndandiseBheteli, ndadibana nesinye isilumkokazi, ibe ngoku ndineminyaka eyi-58 ndihamba naso. SinoAngie satshata ngoAprili 1958, ibe bekumnandi ukukhonza kunye kwizabelo eziliqela. Kuyo yonke loo minyaka, ukungagungqi kuka-Angie ekukhonzeni uYehova kuwenze waqina umtshato wethu. Usoloko eyintonga yam esekhosi nditsho nokuba sekunzima kangakanani.
ISABELO SOKUBA NGUMTHUNYWA WEVANGELI NOMSEBENZI WOKUHAMBAHAMBA
Xa izakhiwo zeWBBR ezaziseStaten Island zathengiswa ngo-1957, ndaya kukhonza kwiBheteli yaseBrooklyn kangangexeshana. Emva koko satshata noAngie, ndaphuma eBheteli, ibe kangangeminyaka emalunga nemithathu sasingoovulindlela eStaten Island. Kangangexeshana ndaphangela kwesiya sitishi serediyo sidala esasithengwe ngabanye abantu, ibe ngoku sasibizwa ngokuba yiWPOW.
SinoAngie sazimisela ukungazixakekisi ngezinto ezininzi ukuze sikwazi ukuya kukhonza naphi na apho sifunwa khona. Ngenxa yoko, ekuqaleni kuka-1961 sakwazi ukwamkela isabelo sokuba ngoovulindlela abakhethekileyo eFalls City, eNebraska. Sithe sisafika nje, samenywa ukuba siye kwiSikolo Sobulungiseleli SoBukumkani, ibe ngelo xesha sasithatha inyanga, siqhutywa eSouth Lansing, eNew York. Kwakumnandi esikolweni, ibe sasizimisele ukwenza izinto esizifunde apho xa sibuyela eNebraska. Sothuka sabanda sakufumana esinye isabelo—ukuba ngabathunywa bevangeli eCambodia! Kweli lizwe lihle kunene likuMzantsi-ntshona weAsia sabona izinto, seva izandi namavumba amyoli esasiqala ngqa ukuweva. Sasikufuna nyhani ukushumayela iindaba ezilungileyo apho.
Kodwa ke, zatshintsha izinto kwiipolitiki zelo lizwe, ibe kwafuneka siye kuMzantsi weVietnam. Okubuhlungu kukuba kwisithuba seminyaka emibini ndaqalisa ukugula kakhulu, ibe ndacetyiswa ukuba ndibuyele ekhaya. Kwathath’ ixesha ukuba ndiphinde ndibe semandleni, kodwa ndathi ndakuba nawo, sathath’ apho besiyeke khona nenkonzo yexesha elizeleyo.
NgoMatshi 1965 savavwa ngesabelo sokutyelela amabandla. Mna noAngie sachitha iminyaka eyi-33 kumsebenzi wesiphaluka nowesithili, ingakumbi kumalungiselelo endibano. Ndandizithanda iindibano, ngoko ndaxhelelwa eXhukwane xa ndancedisa ekuziququzeleleni. Kangangeminyaka emininzi sasikwisiXeko SaseNew York, ibe kwakuqhutywa iindibano ezininzi eYankee Stadium.
UKUBUYELA EBHETELI NOKUSEBENZA KWIZIKOLO ZENTLANGANO
Njengokuba kunjalo kwabaninzi abakwinkonzo ekhethekileyo yexesha elizeleyo, nathi sasilindwe zizabelo ezinzima nezibangel’ imincili. Ngokomzekelo, ngo-1995, ndacelwa ukuba ndifundise kwiSikolo Sokuqeqesha Abalungiseleli. Emva kweminyaka emithathu, sabizwa eBheteli. Ndavuya nyhani xa ndibuyela kwindawo endandiqale kuyo inkonzo ekhethekileyo yexesha elizeleyo kwiminyaka eyi-40 ngaphambili. Kangangexeshana, ndasebenza kwiSebe Lenkonzo ngoxa ndifundisa kwizikolo eziliqela. Ngo-2007 iQumrhu Elilawulayo lafaka izikolo eziqhutywa eBheteli phantsi kweSebe Lezikolo Zentlangano, ibe ndaba ngumveleli walo kangangeminyaka ethile.
Kutshanje kuye kwenziwa utshintsho olukhulu kwizikolo zentlangano. ISikolo Sabadala Bebandla saqaliswa ngo-2008. Kwiminyaka emibini eyalandelayo, bangaphezu kwe-12 000 abadala abafundiswa ePatterson nakwiBheteli yaseBrooklyn. Eso sikolo sisaqhubeka nangoku kwiindawo ezahlukeneyo, ibe siqhutywa ngabahlohli kwizikolo zentlangano abaqeqeshiweyo. Ngo-2010 iSikolo Sokuqeqesha Abalungiseleli satshintshwa igama sabizwa ngokuba siSikolo SeBhayibhile Sabazalwana Abangatshatanga, ibe kwaqaliswa esinye esitsha esibizwa ngokuba siSikolo SeBhayibhile Sezibini EzingamaKristu.
Ukususela kunyaka wenkonzo ka-2015, ezi zikolo zibini ziye zadityaniswa, zaba siSikolo Sabavangeli BoBukumkani. Kuso, kunokuya izibini ezitshatileyo, abazalwana abangatshatanga, noodade abangatshatanga. Baninzi abaye bavuya ehlabathini jikelele bakuva ukuba esi sikolo siza kuqhutywa kumasebe amaninzi. Kuvuyisa nyhani ukubona esanda amathuba okufumana imfundo evela kuThixo, ibe ndiyayibulela into yokuba ndibe nethuba lokudibana nabantu abaninzi abebeze kwezi zikolo.
Xa ndicinga ngobomi bam ukususela ngokuya ndandibhaptizwa kwibhafu yokuseza imfuyo ukuza kuthi ga ngoku, ndiyambulela uYehova ngezilumko eziye zandinceda kwindlela yenyaniso. Ezinye zazo bezingalingani nam ngeminyaka, kwaye ezinye bezinemvelaphi engafaniyo neyam. Kodwa bezimthanda ngaphakathi ezintliziyweni zazo uYehova. Loo nto yayibonakala kwizenzo zazo nakwindlela ezicinga ngayo. Kwintlangano kaYehova, zininzi izilumko esinokuhamba nazo. Mna ndihambe nazo, ibe indincedile loo nto.


text:
INQAKU ELINGUMXHOLO
Iphonografi
—Iyingozi Okanye Akunjalo?
Ihlabathi lonke namhlanje lithe swii yiphonografi. * Ifumaneka kwiintengiso, kwifashoni, kwiimuvi, kumculo, kwiimagazini, kumabonwakude, kwimidlalo yevidiyo, iifowuni zala maxesha, kunye neeWebhsayithi zokuncokola. Iphonografi ixhaphake kakhulu kule mihla siphila kuyo. Abantu abangakumbi babukela iphonografi kunanini na ngaphambili.
Iphonografi iyatshintsha. Unjingalwazi uGail Dines uthi: “Imifanekiso esiyibonayo namhlanje iyothusa kakhulu kangangokuba oko kwakusithiwa ngamanyala kudala yinto nje eqhelekileyo kwezi ntsuku.”
Uwujonga njani lo mkhwa? Ngaba iphonografi yinto nje yokuzonwabisa okanye iyingozi? UYesu wathi: “Wonke umthi olungileyo uvelisa isiqhamo esihle, kodwa wonke umthi obolileyo uvelisa isiqhamo esingento yanto.” (Mateyu 7:
Iphonografi yenza ntoni emntwini?
OKO KUTHETHWA ZIINGCALI: Iphonografi ayiyekeki, ezinye iingcali zide ziyifanise nesiyobisi esiyicrack cocaine.
URob, * owayengakwazi ukohlukana nephonografi uthi: “Kwakungekho nto inokundinqanda. Kwakungathi ndikweliny’ ilizwe. Ndandingcangcazela kude kube buhlungu nentloko le. Kwakunzima ukuyiyeka.”
Abantu abazonwabisa ngephonografi badla ngokuwufihla lo mkhwa. Akothusi ukwazi ukuba abaninzi bayahlazeka, badandatheke, babe nemisindo engalawulekiyo okanye babe ngamalolo. Ngamanye amaxesha bade bafune nokuzicim’ igama. UXolile, owayebukela amanyala ngefowuni uthi, “Ndandisiba neentloni ndityhafe, ndizive ndinetyala ndihlazekile kwaye ndisoyika nokufuna uncedo.”
Nokuba umntu uthe wayibona kancinane okanye wayithi krwaqu ngempazamo iphonografi, inganemiphumo ebuhlungu. Ethetha kwenye ikomiti yaseburhulumenteni eMerika, uGqirha uJudith Reisman ophambili ekufundeni ngemiphumo iphonografi enayo ebantwini wathi: “Imifanekiso yamanyala iyayitshintsha ingqondo, ihlale kuyo, kwaye loo nto ibangela iiseli zengqondo zingakwazi ukuyikhupha enkumbulweni.” UNondwe, ona-19 nowayebukela iiWebhsayithi zamanyala ubalisa athi: “Le mifanekiso ayiphumi tu engqondweni. Isuke ithi gqi, ndijongile nje andiqondi ukuba ndingaze ndikwazi ukuyicima.”
ISIBAKALA: Iphonografi iyabakhobokisa abantu.
Iphonografi izonakalisa njani iintsapho?
OKO KUTHETHWA ZIINGCALI: “Izibini kunye neentsapho ziyaqhekeka ngenxa yephonografi.”
Iphonografi izonakalisa ngolu hlobo iintsapho:
Kuye kungathenjwana emitshatweni, luphele nothando.
—IMizekeliso 2: 12-17.
Yenza umntu angabacingeli abanye, kwaye isibini singahlalisani kamnandi.
—Efese 5:28, 29.
Yenza lowo uyibukeleyo afune ukwenza izimanga nezinto ezothusayo.
—2 Petros 2:14.
Yenza abo bayibukelayo ukuba bafune ukwenza izinto ezonyanyekayo nezingcolileyo kumaqabane abo.
—Efese 5:3, 4.
Yenza elinye iqabane lingathembeki.
—Mateyu 5:28.
IBhayibhile ithi abantu abatshatileyo mabangaphathani “ngobuqhophololo.” (Malaki 2:
Kukho nezinye iindlela abachaphazeleka ngayo abantwana yiphonografi. URob ekuthethwe ngaye ngaphambidlana ubalisa athi: “Xa ndandineminyaka elishumi, sasidlala undize, ndabhaqa imagazini katata enemifanekiso engamanyala. Ndaqalisa ukuyibukela emfihlekweni. Andizange ndiyeke de ndamdala.” Uhlolisiso lubonisa ukuba iphonografi inokubangela ukuba abafikisayo balalane besebancinci, abanye babe ngoodlalani, bahlukumeze abanye kwaye baphazamiseke nasengqondweni.
ISIBAKALA: Iphonografi ityhefa imitshato kwaye ingunozala weentlungu.
Ithini yona iBhayibhile ngephonografi?
ITHI: “Bhubhisani, ke ngoko, amalungu enu omzimba asemhlabeni, uhenyuzo, ukungahlambuluki, inkanuko yesini, umnqweno owenzakalisayo, nokubawa, okulunqulo-zithixo.”
Izicacele into yokuba uYehova * uThixo uyayicaphukela iphonografi. Oku akuthethi ukuba akafuni abantu babe nazo iintlobano zesini. Wazidala ukuze abantu ababini abatshatileyo bazonwabise ngazo, basondelelane ngakumbi baze bakwazi nokuzala abantwana.
Kutheni sinokuqiniseka ukuba uYehova akayithandi iphonografi? Nazi ezinye izizathu.
Uyazi ukuba iphonografi iyabumosha ubomi babantu.
—Efese 4:17-19.
Uyasithanda kwaye ufuna ukusikhusela kwizinto eziyingozi.
—Isaya 48:17, 18.
UYehova ufuna ukukhusela imitshato kunye neentsapho.
—Mateyu 19:4-6.
Ufuna siziphathe kakuhle kwaye siwahlonele amalungelo abanye.
—1 Tesalonika 4:3-6.
Ufuna siwahlonele amandla esinawo enzala kwaye ufuna siwasebenzise ngendlela enesidima.
—Hebhere 13:4.
UYehova uyayazi ukuba iphonografi ibonisa indlela uSathana azijija ngayo izinto.
—Genesis 6:2; Yude 6, 7.
ISIBAKALA: Iphonografi iyabonakalisa ubuhlobo esinabo noThixo.
UYehova uyabavela kwaye ufuna ukubanceda abo babanjwe ngulo mkhwa. IBhayibhile ithi: “UYehova unenceba nobabalo, uzeka kade umsindo yaye unobubele bothando obuninzi. Kuba yena uyakwazi ukuyilwa kwethu, ekhumbula ukuba siluthuli.” (INdumiso 103:
Baninzi abantu abaye balwamkela uncedo lukaThixo. Ngaba luyanceda? Khawuve oko iBhayibhile ekuthethayo ngabantu abaye bakwazi ukoyisa imikhwa emibi: “Niye nahlambuluka, . . . niye nangcwaliswa. . . niye navakaliswa ningamalungisa egameni leNkosi yethu uYesu Kristu nangomoya kaThixo wethu.” (1 Korinte 6:
UNondwe ekuthethwe ngaye ngaphambidlana uthi: “NguYehova yedwa onokukunceda ubuyele endleleni efanelekileyo. Ukuba ucela uncedo nokhokelo lwakhe, ungaphinda ube ngumhlobo wakhe. Akasoze akuyekele.”
^ isiqe. 3 Igama elithi “phonografi” lithetha nantoni na engamanyala eyenzelwe ukuvuselela iimvakalelo zesini zomntu oyibukeleyo, oyifundayo okanye oyimameleyo. Isenokuba yimifanekiso, incwadi okanye into erekhodiweyo.
^ isiqe. 8 Amagama atshintshiwe.
^ isiqe. 25 UYehova ligama likaThixo eliseBhayibhileni.


text:
Chapter 30
1 Kwathi, akufika uDavide namadoda akhe eTsikelage ngomhla wesithathu, afika ama-Amaleki elingenele elasezantsi neTsikelage, ayibetha iTsikelage, ayitshisa ngomlilo.
2 Abathimba abafazi ababekhona, kodwa akabulala mntu, ukuthabathela komncinane ase komkhulu; aqhuba ahamba ngendlela yawo.
3 Akufika ke uDavide namadoda akhe ekhaya, nalo litshisiwe ngomlilo, bethinjiwe abafazi babo, noonyana babo, neentombi zabo.
4 Baliphakamisa ooDavide nabantu ababenaye ilizwi labo, balila, kwada akwabakho mandla kubo okulila.
5 Nabafazi bakaDavide bobabini babethinjiwe, uAhinowam waseYizereli, noAbhigali, umkaNabhali, waseKarmele.
6 Wabandezeleka kunene uDavide; ngokuba abantu babethetha ngokumxuluba ngamatye; kuba umphefumlo wabantu bonke ubukrakra, elowo ngenxa yoonyana bakhe nangenxa yeentombi zakhe. Ke uDavide wazomelezela kuYehova uThixo wakhe.
7 Wathi uDavide kuAbhiyatare umbingeleli, unyana ka-Ahimeleki, Khawuzise iefodi kum. UAbhiyatare wayizisa iefodi kuDavide.
8 Wabuza uDavide kuYehova, esithi, Ndiwasukele na la matutu? Ndowafumana na? Wathi kuye, Sukela; ngokuba uya kuwafumana okunene; uya kuhlangula konke.
9 Wahamba ke uDavide, yena namadoda angamakhulu amathandathu anawo. Bafika emlanjaneni oyiBhesore, amanye asala khona.
10 Wasukela uDavide, yena namakhulu amane amadoda; asala ke amakhulu amabini amadoda aphelelweyo, angenakuwela emlanjaneni oyiBhesore.
11 Ke kaloku bafumana indoda engumYiputa isendle. Bayizisa kuDavide, bayinika isonka; yadla; bayiseza amanzi;
12 bayinika ke icandelo lesicumba samakhiwane namacandelo amabini esicumba seerasintyisi, yadla. Wabuyela kuyo umoya wayo; kuba ibingadlanga kudla, ingaselanga manzi, iimini ezintathu nobusuku obuthathu.
13 Wathi uDavide kuyo, Ungumni na? Uvela phi na? Yathi, Ndingumfana ongumYiputa, isicaka sendoda engumAmaleki; indishiyile inkosi yam; kuba ndintsuku ntathu namhla ndisifa.
14 Sibe sithe sangenela elasezantsi lamaKreti nelakwaYuda, nelasezantsi lakwaKalebhi, sayitshisa iTsikelage ngomlilo.
15 Wathi uDavide kuyo, Ungandisa na kuloo matutu? Yathi, Ndifungele uThixo, ukuba akuyi kundibulala, akuyi kundinikela esandleni senkosi yam; ndokusa kuloo matutu.
16 Yamsa ke. Nango ezithe dwe phezu kwelizwe lonke, esidla, esela, eduda ngenxa yalo lonke ixhoba elikhulu, abelithimbile ezweni lamaFilisti, nasezweni lakwaYuda.
17 UDavide wawabulala, eqale ngocolothi kwada kwahlwa ngomhla olandelayo; akwasinda namnye kubo, yaba ngamakhulu amane amadodana odwa abekhwele ezinkameleni, asaba.
18 Wayihlangula uDavide yonke into abeyithimbile ama-Amaleki. Nabafazi bakhe bobabini wabahlangula uDavide;
19 akwasala nanye into kuzo, kuthabathela kwencinane kwesa kwenkulu, kwesa koonyana neentombi; kwathabathela kwixhoba kwesa kwinto yonke abeyithimbile kubo. Yonke into wayibuyisa uDavide.
20 Wayithimba yonke impahla emfutshane neenkomo; baqhuba phambi kwaloo mfuyo yakhe, bathi, Lixhoba likaDavide eli.
21 Wafika ke uDavide kulaa madoda angamakhulu mabini abephelelwe, abengenakumlandela uDavide, awayewashiye emlanjaneni oyiBhesore. Aphuma aya kumkhawulela uDavide aya kubakhawulela abantu ababenaye. UDavide wafika ebantwini, wababuza ukuphila kwabo.
22 Aphendula onke amadoda obubi namatshijolo akumadoda abehambe noDavide, athi, Ngenxa enokuba bengahambanga nathi, asiyi kubanika nto emaxhobeni esiwahlanguleyo; elowo makaqhube umkakhe, nabantwana bakhe, ahambe.
23 Wathi uDavide, Ningenjenjalo, bazalwana bam, ngento asinikileyo uYehova, wasigcina, wayinikela esandleni sethu impi leyo ibisifikele.
24 Ngubani na oya kuniva kweli lizwi? Njengoko sinjalo isabelo sohla aye ekulweni, sinjalo isabelo sosele nempahla; baya kwabelana ngakunye.
25 Kwaba njalo, kuthabathela kuloo mini kunyuse, wakumisa kwaba ngummiselo nesiko kwaSirayeli unanamhla.
26 Weza uDavide eTsikelage, wathumela inxenye yamaxhoba kumadoda amakhulu akwaYuda, kumakowabo, esithi, Nantso intsikelelo yenu emaxhobeni eentshaba zikaYehova;
27 kwawaseBheteli, nakwawaseRamoti esezantsi, nakwawaseYatire,
28 nakwawaseArohere, nakwawaseSifimoti, nakwawase-Eshtemowa,
29 nakwawaseRakali, nakwawasemizini yamaYerameli, nakwawasemizini yamaKeni,
30 nakwawaseHorma, nakwawaseKorashan, nakwawaseAtaki,
31 nakwawaseHebron, nasezindaweni zonke apho uDavide abehambahamba khona, yena namadoda akhe.


text:
Chapter 8
1 Ke kaloku, akuhla entabeni apho, walandelwa ngabantu abaninzi.
2 Nanko kusiza oneqhenqa, waqubuda kuye, esithi, Nkosi, ukuba uyathanda, unako ukundihlambulula.
3 Wasolula isandla uYesu, wamchukumisa, esithi, Ndiyathanda, hlambuluka. Lahlambuluka kwaoko iqhenqa lakhe.
4 Athi uYesu kuye, Lumka angaxeleli bani; hamba uye kuzibonisa kumbingeleli, usondeze umnikelo awamisa wona uMoses, ube bubungqina kubo.
5 Ke kaloku, akubon’ ukuba uYesu ungene eKapernahum, kweza kuye umthetheli-khulu embongoza,
6 esithi, Nkosi, isicaka sam silele ngendlu, sinedumbe, sithuthunjelwa ngokoyikekayo.
7 Athi uYesu kuye, Ndoza ndisiphilise mna.
8 Waphendula umthetheli-khulu, wathi, Nkosi, andikulingene ukuba ude ungene phantsi kophahla lwam; thetha ilizwi lodwa, sophiliswa isicaka sam.
9 Kuba nam ndingumntu ophantsi kwegunya labanye, ndinamasoldati phantsi kwam; ndithi kweli, Yiya, liye; kweliya, Yiza, lize; kwisicaka sam, Yenza oku, sikwenze.
10 Evile ke uYesu wamangaliswa, wathi kwabalandelayo, Inene ndithi kuni, andifumananga lukholo lungaka nakwaSirayeli.
11 Ndithi ke kuni, Baninzi abaya kufika bevela empumalanga nasentshonalanga, bangqengqe ndawonye noAbraham noIsake noYakobi ebukumkanini bamazulu.
12 Kodwa bona abantwana bobukumkani baya kukhutshelwa emnyameni ongaphandle; khona apho kuya kubakho ukulila nokutshixiza kwamazinyo.
13 Waza wathi uYesu kumthetheli-khulu, Hamba ke, makwenzeke kuwe ngokokholo lwakho. Saphiliswa kwangalo elo lixa isicaka sakhe.
14 Ke kaloku uYesu wangena endlwini kaPetros, wabona umkhwekazi wakhe elele, esifa yicesina.
15 Waza wachukumisa isandla sakhe, yamyeka icesina; wavuka ke, wabalungiselela.
16 Kuthe ke kwakuhlwa, kwaziswa kuye into eninzi yabaphethwe ziidemon; wabakhupha oomoya abo ngelizwi, wathi nabo bonke abafayo wabaphilisa;
17 ukuze kuzaliseke okwathethwayo ngoIsaya umprofeti, esithi, Yena ngokwakhe wabuthabatha ubulwelwe bethu, wazithwala izifo zethu.
18 Uthe ke uYesu, akubona abantu abaninzi bemphahlile, wathi makumkiwe kuyiwe ngaphesheya.
19 Kweza mbhali uthile, wathi kuye, Mfundisi, ndiya kukulandela apho ungaya khona.
20 Athi uYesu kuye, Iimpungutye zinemingxuma, neentaka zezulu zineendawo zokuhlala; yena uNyana woMntu akanandawo apho angalalisa khona intloko.
21 Uthe ke omnye wabafundi bakhe kuye, Nkosi, ndivumele ndiye kungcwaba ubawo kuqala.
22 Wathi ke uYesu kuye, Landela mna, ubayeke abafileyo bangcwabe abafileyo babo.
23 Engenile ke emkhombeni, bamlandela abafundi bakhe.
24 Kwasuka kwabakho uqhwithela olukhulu elwandle, ngokokude umkhombe ugutyungelwe ngamaza; waye ke yena elele ubuthongo.
25 Beza abafundi bakhe bamvusa, besithi, Nkosi, sisindise, satshabalala!
26 Athi kubo, Yini na ukuba nibe ngamagwala, bantundini balukholo luncinane? Waza wavuka, wayikhalimela imimoya nolwandle; kwabakho ukuzola okukhulu.
27 Bamangaliswa ke abantu abo, besithi, Ngumntu mni na lo, le nto alulanyelwayo nayimimoya nalulwandle?
28 Kuthe akufika ngaphesheya, ezweni lamaGergasi, kwaqubisana naye abantu ababini abaphethwe ziidemon, bephuma emangcwabeni, belugcalagcala, kwada kwayinkohla ukuba kudlule umntu ngaloo ndlela.
29 Basuka bakhala besithi, Yintoni na enathi nawe, Yesu, Nyana kaThixo? Apha uze kusithuthumbisa na phambi kwelona xesha?
30 Bekukho ke mgama kubo ugxuba olukhulu lweehagu lusidla.
31 Zaye ke iidemon zimbongoza, zisithi, Ukuba uyasikhupha, sivumele siye kungena elugxubeni lweehagu oluya.
32 Wathi kuzo, Yiyani. Zaphuma ke, zaya kungena elugxubeni lweehagu; lwasuka lonke ugxuba lweehagu lwaphaphatheka, lwehla eweni, lwela elwandle; zatshabalala emanzini.
33 Bathe ke abo babezalusa basaba, baya ekhaya, babika into yonke, kwanendawo yababephethwe ziidemon.
34 Wasuka wonke umzi waphuma, waya kumhlangabeza uYesu; bathi bakumbona, bambongoza ukuba agqithe kuloo mida yabo.


text:
Chapter 4
1 Wabuya waqala ukufundisa ngaselwandle. Kwahlanganisana kuye isihlwele esikhulu, ngokokude aye kungena emkhombeni, ahlale elwandle yena; sabe sonke isihlwele sisemhlabeni, sibheke elwandle apho.
2 Wayebafundisa iindawo ezininzi ngemizekeliso. Ubesithi kubo ekubafundiseni kwakhe,
3 Phulaphulani; yabonani, umhlwayeli waphuma waya kuhlwayela;
4 kwathi ekuhlwayeleni kwakhe, inxalenye yembewu yawa ngasendleleni, zeza iintaka zezulu zayidla zayigqiba.
5 Enye yawa endaweni elulwalwa, apho ibingenamhlaba mninzi; yantshula ke kwaoko, ngenxa yokuba ibingenabunzulu bamhlaba;
6 ithe ke, lakuphuma ilanga, yatsha, yathi ngenxa yokuba ingenangcambu, yoma kwaphela.
7 Yimbi yawa emithaneni enameva; yakhula imithana enameva yayiminxa; ayanika siqhamo.
8 Yimbi yawa kuwo wona umhlaba omhle, yanika isiqhamo esakhulayo sachuma; yathwala amashumi amathathu enye, namashumi amathandathu enye, nekhulu enye.
9 Wathi kubo, Lowo uneendlebe zokuva makeve.
10 Ke kaloku, xa abeyedwa, abo babemphahlile, ndawonye nabalishumi elinababini, bambuza umzekeliso lowo.
11 Wathi kubo, Nikuphiwe nina ukuyazi imfihlelo yobukumkani bukaThixo; ke kwabo bangaphandle zonke izinto ezi zibakho ngemizekeliso;
12 ukuze bebona nje, babone bangaqiqi; besiva nje, beve bangaqondi; hleze babuye, zebaxolelwe izono zabo.
13 Athi kubo, Aniwazi na lo mzekeliso? Nothini na ke ukuyazi imizekeliso yonke?
14 Umhlwayeli lo uhlwayela ilizwi.
15 Abo ke bangasendleni, apho ilizwi lihlwayelwa khona, ngaba kuthi, xa bathe beva, afike kwaoko uSathana, alithabathe ilizwi elihlwayelweyo ezintliziyweni zabo.
16 Ngokunjalo abo bahlwayelwayo ezindaweni ezilulwalwa ngabathi, xa bathe baliva ilizwi, balamkele kwaoko bevuya;
17 babe bengenangcambu ngaphakathi kwabo, beme umzuzwana kodwa; bathi kamva, kwakuhla imbandezelo, nokuba yintshutshiso, ngenxa yelizwi, bakhutyekiswe kwaoko.
18 Abo bahlwayelwayo emithaneni enameva ngaba, bathi balive ilizwi;
19 aze amaxhala eli phakade, nokulukuhla kobutyebi, neenkanuko zezinye izinto, zingene ziliminxe ilizwi, lisuke lingabi nasiqhamo.
20 Abo bahlwayelweyo kuwo umhlaba omhle ngaba, basakuthi balive ilizwi, balamkele, baxakathe isiqhamo, omnye amashumi amathathu, omnye amashumi amathandathu, nomnye ikhulu.
21 Wayesithi kubo, Isibane esi sikha siziswe ukuze sibekwe ngaphantsi kwesitya yini na, nokuba kuphantsi kwesingqengqelo? Asiziswa na ukuze sibekwe esiphathweni saso?
22 Kuba akukho nto ifihlakeleyo ingayi kubonakaliswa; kananjalo akubangakho nto ifihliweyo ingafihlelwa ukuba ize ekuhleni.
23 Ukuba ubani uneendlebe zokuva, makeve.
24 Wayesithi kubo, Yilumkeleni into eniyivayo; umlinganiselo enilinganisela ngawo, niya kulinganiselwa ngawo nani, kongezwe kuni nina nivayo.
25 Kuba osukuba enako uya kunikwa, nongenako uya kuhluthwa kwanoko anako.
26 Wayesithi, Ubukumkani bukaThixo bunjengokuba abengathi umntu aphose imbewu emhlabeni;
27 aze alale, avuke, ubusuku nemini, ibe imbewu intshula ikhula ngohlobo angalwaziyo.
28 Kuba umhlaba uvelisa iziqhamo ngokwawo, kuqala ibe likhaba, ize ibe sisikhwebu, ize ibe yingqolowa ezalisekileyo esikhwebini;
29 athi ke, xa sithe savuthwa isiqhamo, alifake kwaoko irhengqa, ngokuba kusekusondele ukuvuna.
30 Wayesithi, Siya kubufanekisa nantoni na ubukumkani bukaThixo? Siya kubuzekelisa ngamzekeliso mni na?
31 Bunjengokhozo lwemostade; lona luthi, xa sukuba luhlwayelwa emhlabeni, lube luloluncinane kuzo zonke iimbewu ezisemhlabeni;
32 luthi ke, xa luthe lwahlwayelwa, lukhule lube lukhulu kuyo yonke imifuno, lwenze amasebe amakhulu, ngokokude iintaka zezulu zibe nako ukuhlala phantsi komthunzi walo.
33 Wayelithetha kubo ilizwi ngemizekeliso emininzi enjalo, njengoko baye benako ukuva.
34 Ubengathethi ke kubo kungengamzekeliso; ke ubesithi, bakuba bodwa, abacombululele iindawo zonke abafundi bakhe.
35 Athi kubo kwangaloo mini, kwakuhlwa, Masiwele siye ngaphesheya.
36 Besindulule isihlwele, bamthabatha esemkhombeni njalo; kwaye ke kukho eminye imikhonjana inaye.
37 Kwabakho uqhwithela olukhulu lomoya; aye ke amaza ephoseka emkhombeni, abetha wafuna ukuzala kwangoku.
38 Waye yena esesinqeni somkhombe, elele ubuthongo phezu komqamelo; bamvuse, bathi kuye, Mfundisi, akukhathali na, sitshabalala nje?
39 Wavuka, wawukhalimela umoya, wathi kulo ulwandle, Hlala uthi tu, uthi cwaka! Wadamba umoya, kwabakho ukuzola okukhulu.
40 Wathi kubo, Yini na ukuba nibe nje, ukuba ngamagwala? Kutheni na, le nto ningenalukholo?
41 Boyika ngoloyiko olukhulu, batshono ukuthi, Ngubani na ke lo, le nto alulanyelwa nangumoya nalulwandle?


text:
Chapter 2
1 Ke kaloku, kwakukho nabaprofeti ababuxoki phakathi kwabantu; njengokuba naphakathi kwenu kuya kubakho abafundisi ababuxoki, bona baya kungenisa bucala amahlelo entshabalalo, bemkhanyela uMnini-nto-zonke owabathengayo, bezizisela intshabalalo emsinya.
2 Baninzi abaya kulandela intshabalalo yabo; eya kunyeliswa ngenxa yabo indlela yenyaniso.
3 Bathi benokubawa, banibonelele ngamazwi alalanisayo; abakugwetywa kungaphumliyo kwakudala, nayo intshabalalo yabo ayozeli.
4 Kuba, xa uThixo angaziconganga izithunywa zezulu ezonayo, wesuka wathi, ezikhahlele enzonzobileni, wazinikela emixokelelwaneni yesithokothoko, zigcinelwe umgwebo;
5 naxa angaliconganga ihlabathi lakudala, wesuka walondoloza uNowa, umvakalisi wobulungisa, enabasixhenxe, akuba elihlisele unogumbe ihlabathi labangahloneli Thixo;
6 xa athe nemizi yaseSodom neGomora wayitshisa yaluthuthu, wayigweba ukuba ibhukuqeke, wayenza umzekelo wabaza kuba ngabangahloneli Thixo;
7 wamhlangula uLote olilungisa, owacatshukiswa kukuhamba eburheletyweni kwabangenammiselo;
8 kuba laye, ngokubona nangokuva, ilungisa elo lihleli phakathi kwabo imihla ngemihla, liwuthuthumbisa umphefumlo walo olungisayo, ngemisebenzi yabo echasene nomthetho;
9 iyakwazi iNkosi ukubahlangula ekuhendweni abahlonela uThixo; ke abangemalungisa ibagcinele imini yomgwebo, ukuba babethwe;
10 ngokukodwa ke abo balandela inyama ngokukhanuka ukuzidyobha, abadela ubukhosi. Ngabasileyo, abenza ngokuzithandela, abangoyikiyo ukunyelisa izikhakhamela.
11 Ukanti izithunywa zezulu, zingaphezulu nje ngokomelela namandla, azizigwebi ngamgwebo unyelisayo phambi kweNkosi.
12 Ke aba, njengezinto eziphilileyo, ezingenangqondo, ezizezemvelo, ezizalelwe ukubanjwa nokonakala, benyelisa izinto abangazaziyo, baya konakala kanye ekonakaleni kwabo, bazuzane nomvuzo wokungalungisi;
13 njengababa bubuyolo ukudla ubuncwane okwemini enye; bengamabala neziphako, bexhamla ubuncwane ngokulukuhla kwabo, bezingxala ukudla ezidlweni nani;
14 benamehlo azele lukrexezo, angenakuphunyuzwa esonweni, bebambisa imiphefumlo engenakuzimaseka, benentliziyo eqheliswe ukubawa; abantwana bengqalekiso.
15 Beyishiyile indlela ethe tye, balahleka, belandela indlela kaBhileham okaBhehore, owathanda umvuzo wokungalungisi;
16 wohlwaywa ke ngokugqitha kwakhe umthetho; lathi iesile, lingenakuthetha nje, lathetha ngezwi lomntu, lamalela umprofeti lowo, ukuba angabi nxamnye nengqondo.
17 Aba bayimithombo engenamanzi, amafu aqhutywa luqhwithela, besigcinelwe bona isithokothoko sobumnyama ngonaphakade.
18 Kuba, bevakalisa nje iindumbisa zamazwi angento yanto, babambisa ngeenkanuko zenyama, ngoburheletyo, abo babesindile, kanye kwabo bahambayo ekulahlekisweni.
19 Bebathembisa nje inkululeko, bona ngokwabo bangabakhonzi bokonakala; kuba lowo athi ubani eyiswe nguye, ukhonzisiwe nokukhonziswa kuye.
20 Kuba xa bathi, besindile nje kuzo izidyobho zehlabathi ngokuyazi iNkosi, uMsindisi uYesu Kristu, babuye ke bazibhijele ngazo, boyiswe zizo, zisuke iziphelo zabo zaba mandundu kuneziqalo zabo.
21 Kuba ngekubalungele kanye, ukuba bebengayazanga indlela yobulungisa, kunokuba bathi beyazile, babuye umva, baphume kuwo umthetho ongcwele abawuwiselwayo.
22 Bahlelwe ke ngokomlinganiselo oyinene, othi, Inja ibuyele emhlanzweni wayo, nehagukazi eyahlanjwayo iye ekuzityikatyikeni eludakeni.


text:
Chapter 30
1 Amazwi ka-Agure unyana kaYakhe, waseMasa. Itsho indoda leyo, ithi, Ndizidinisile, ndizidinisile ndaphela,
2 Kuba ndisisityhakala, andimntu; Ingqondo yomntu ayikho kum.
3 Andifundanga bulumko, Ukuba ndazi ukwaziwa koyiNgcwele.
4 Ngubani na owenyuka waya emazulwini, waza wehla? Ngubani na ofumbethe umoya ngezandla zakhe? Ngubani na obophe amanzi engutyeni? Ngubani na omise zonke iziphelo zehlabathi? Lingubani na igama lakhe, lingubani na igama lonyana wakhe, ukuba uyalazi?
5 Yonke intetho kaThixo inyibilikisiwe. Uyingweletshetshe kwabazimela ngaye.
6 Musa ukongeza emazwini akhe, Hleze akohlwaye, ube ngothetha amanga.
7 Ndicele kuwe izinto ezimbini; Musa ukundivimba zona ndingekafi:
8 Khwelelisa kum inkohlakalo nelizwi lamanga; Musa ukundinika ubuhlwempu nobutyebi; Ndihlafunise isonka endisimiselweyo;
9 Hleze ndihluthe, ndikhanyele, ndithi, Ngubani na uYehova? Hleze ndihlwempuzeke, ndibe, Ndilicukuceze igama likaThixo wam.
10 Musa ukusihleba isicaka enkosini yaso, Hleze sikutshabhise, uthwale ityala.
11 Kukho isizukulwana esiishabhisa uyise, Singamsikeleli unina;
12 Kukho isizukulwana esihlambulukileyo kwawaso amelulo, Esingahlanjwanga ekungcoleni kwaso;
13 Kukho isizukulwana, hayi, ukuqwayinga kwamehlo aso, Ukuziphakamisa kweenkophe zaso!
14 Kukho isizukulwana esimazinyo angamakrele, simabamba azizitshetshe Zokudla iintsizana ehlabathini, namahlwempu phakathi kwesintu.
15 Isimungunyi-gazi sineentombi ezimbini, ezithi, Ethe, ethe! Zintathu izinto ezingenakuhlutha; Zine ezingatshoyo ukuthi, Kwanele:
16 Lelabafileyo; kukungazali; Ngumhlaba ongahluthiyo ngamanzi; Ngumlilo ongatshoyo ukuthi, Kwanele.
17 Iliso eligculela uyise, Lidele ukumlulamela unina, Aya kulikrukra amahlungulu asemlanjeni, Alidle amathole exhalanga.
18 Izinto zintathu ezibalulekileyo kum; Hayi, zine endingenakuzazi:
19 Yindlela yexhalanga esibhakabhakeni, Yindlela yenyoka etyeni, Yindlela yenqanawa esazulwini solwandle, Yindlela yomfo nentombi.
20 Injalo indlela yomfazi okrexezayo: Uyadla, asule umlomo, Athi, Andenzanga bubi.
21 Ngaphantsi kwezinto ezintathu umhlaba uyanyikima, Ngaphantsi kwezine ukhohliwe kukuthwala:
22 Ngaphantsi kwesicaka, xa sithe sangukumkani; Nesidenge, xa sithe sahlutha sisonka;
23 Ngaphantsi kwesigele sentombi, xa sithe senda; Nesicakakazi xa sithe sadla ilifa lenkosikazi yaso.
24 Izinto zine ezincinane emhlabeni, Kanti zilumke kakhulu:
25 Iimbovane ngabantu abangenamandla Kanti zilungisa ukudla kwazo ehlotyeni;
26 Iimbila ngabantu abangomeleleyo, Kanti zimisa izindlu zazo emaweni;
27 Iinkumbi azinakumkani, Kanti ziphuma zingamaqela ngamaqela zonke;
28 Icilitshe unako ukulibamba ngezandla, Kanti lisemabhotweni ookumkani.
29 Izinto zintathu ezihamba ngokunyalasa, Hayi, zine ezilungisayo ukuhamba:
30 Yingonyama, igorha phakathi kwezinto ezizitho zine, Elingabuyi umva phambi kweento zonke;
31 Yinja elingesi nokuba yinkunzi yebhokhwe; Ngukumkani enomkhosi wakhe.
32 Ukuba uthe wenza ngobudenge ngokuziphakamisa, Nokuba uthe wankqangiyela, Beka isandla emlonyeni.
33 Kuba ukucofa ubisi kuvelisa amasi, Ukucofa impumlo kuvelisa igazi, Ukucofa umsindo kuvelisa imbambano.


text:
Chapter 22
1 Isihlabo esisingisele kumfula wombono. Ukholose ngantoni na kaloku, le nto unyukileyo waya phezu kwezindlu wonke uphela?
2 Wena uzeleyo kukungxola, wena mzi uxokozelayo, wena nqaba ivuyelelayo; ababuleweyo bakho ababulawanga likrele, abafanga yimfazwe.
3 Bonke abaphathi bakho babaleka kunye, bakhonkxwe kungabangakho saphetha; bonke abafunyanwa kuwe bakhonkxwa kunye ekubalekeleni kwabo kude.
4 Ngenxa yoko ndathi, Susani amehlo kum, ndikwenze kube krakra ukulila kwam; musani ukundizama ngokundithuthuzela ngenxa yokubhuqwa kwentombi yabantu bakowethu.
5 Ngokuba ifikelwe ngumhla wokudungwadungwa, wokugqushwa, wokuqungwaqungwa, okuvela kwiNkosi uYehova wemikhosi, emfuleni wombono; umhla wokuwiselwa phantsi iindonga, wokuzibika ezintabeni.
6 AmaElam aqubule umphongolo, eneenqwelo zokulwa ezinamadoda na bamahashe; amaKiri ahlube iingweletshetshe.
7 Zathi ke iintili zakho ezintle zazala ziinqwelo zokulwa, bathi abamahashe bamisa bemisile esangweni.
8 Wasibhenqa isigqubuthelo sakwaYuda; waza wena ngaloo mini wabheka esikrweqeni sendlu yehlathi.
9 Nazibona iintanda zomzi kaDavide ukuba ninzi, nahlanganisa amanzi echibi lasezantsi;
10 izindlu zaseYerusalem nazibala; nazidiliza izindlu, ukuze ninqabise udonga.
11 Nenza isigingqi samanzi echibi elidala phakathi kweendonga zombini, anakhangela kumenzi wale nto, anambeka owayibumbayo kwakudala.
12 INkosi, uYehova wemikhosi, ngaloo mini yabizela ekulileni, nasekumbambazeleni, nasekuchebeni intloko, nasekubhinqeni iingubo ezirhwexayo;
13 kanti kusuke kwaba yimihlali nemivuyo, kusoselwa iinkomo, kuxhelwa iigusha, kudliwa inyama, kuselwa iwayini; kudliwa, kuselwa, kuba kusithiwa, Ngomso soba sesifile.
14 UYehova wemikhosi wazityhila ngokwakhe ezindlebeni zam, wathi, Nento, ukuba nokha nicanyagushelwe obo bugwenxa, nide nife! itsho iNkosi, uYehova wemikhosi.
15 Yatsho iNkosi, uYehova wemikhosi, ukuthi, Hamba uye kwelaa gosa, kuShebhena umphathi wendlu, uthi,
16 Unantoni na apha, unabani na apha, ukuba nje uzixholele ingcwaba apha, njengoxhola ingcwaba lakhe phezulu, ezikrolela ikhaya engxondorheni?
17 Yabona, uYehova uya kukudandalazisa ngokudandalazisa kwendoda, akuxhakamfule, akuqinise.
18 Uya kukuthandela akuthandele, ube yinto yokunqakulisa, imbumbulu esinga ezweni elibanzi ngeenxa zombini. Uya kufela apho, zibe lapho iinqwelo zobuqaqawuli bakho, wena, hlazo lendlu yenkosi yakho.
19 Ndokuguzula usuke ebugoseni bakho, akugungxule ebumeni bakho.
20 Kuya kuthi ngaloo mini, ndibize umkhonzi wam, uEliyakim unyana kaHilekiya;
21 ndimambathise iingubo zakho zangaphantsi, ndimbophe ngombhinqo wakho, ndimnikele esandleni ulawulo lwakho, abe nguyise wabemi baseYerusalem nowabendlu kaYuda.
22 Ndiya kusibeka isitshixo sendlu kaDavide esixhantini sakhe, avule kungabikho uvalayo, avale kungabikho uvulayo;
23 ndimbethelele abe sisikhonkwane endaweni eqinileyo; abe yitrone yozuko kwindlu kayise.
24 Baya kubuxhoma kuye bonke ubunzima bendlu kayise, amagatya neempakatha, yonke impahla encinane, kuthabathele empahleni ezizidendeleko, kuse empahleni yonke eyimiphanda.
25 Ngaloo mini, utsho uYehova wemikhosi, siya kususwa isikhonkwane, eso sibethelelwe endaweni eqinileyo, sixakaxwe, siwe, unqanyulwe umthwalo ophezu kwaso; ngokuba uYehova ethethile.


text:
ISIFUNDO 64
UDaniyeli Emngxunyeni Oneengonyama
Omnye ukumkani waseBhabhiloni yayinguDariyo umMedi. UDariyo wabona ukuba uDaniyeli wayengafani nabanye abantu. Wathi makaphathe awona madoda abalulekileyo aseBhabhiloni. La madoda aba nomona, afuna ukumcim’ igama uDaniyeli. Ayesazi ukuba uthandaza kuYehova kathathu ngemini, ngoko athi kuDariyo: ‘Kumkani, ufanele ubeke umthetho othi wonke umntu umele athandaze kuwe. Nabani na ongawuthobeliyo loo mthetho makaphoswe emngxunyeni oneengonyama.’ UDariyo wayithanda le nto, waza wawumisela nyhani loo mthetho.
UDaniyeli wathi akuva ngalo mthetho mtsha, waya endlwini yakhe. Wafika waguqa phambi kwefestile evuliweyo, wathandaza kuYehova. Amadoda anomona angena egibiseleka, afika ethandaza. Abaleka aya kuDariyo, athi: ‘UDaniyeli akakuthobeli. Uthandaza kuThixo wakhe kathathu ngemini.’ UDariyo wayemthanda uDaniyeli engafuni ukuba afe. Yaphel’ imini ecinga indlela anokumsindisa ngayo. Kaloku, nakuba umthetho wokuphoswa komntu emngxunyeni oneengonyama wawumiselwe nguye, wayengenakukwazi ukuwutshintsha. Kwafuneka ayalele amadoda akhe ukuba aphose uDaniyeli emngxunyeni oneengonyama.
Ngobo busuku uDariyo wayekhathazeke kakhulu ecinga ngoDaniyeli, kangangokuba zange behle ubuthongo. Kwakusa, wabaleka waya emngxunyeni awayephoswe kuwo uDaniyeli, wamkhwaza esithi: ‘Daniyeli, uThixo wakho ukusindisile?’
Weva ilizwi likaDaniyeli lisithi: ‘Ingelosi kaYehova iyivalile imilomo yeengonyama. Azindenzanga nto.’ Wavuya kakhulu uDariyo, wayalela ukuba uDaniyeli akhutshwe. Wayengenawo nomkrwelo. Ukumkani wathi: ‘Phosani amadoda atyhole uDaniyeli kwezi ngonyama.’ Athi akuphoswa, iingonyama zazenzela.
UDariyo wakhupha lo myalelo: ‘Wonke umntu makamoyike uThixo kaDaniyeli. Umsindisile kwiingonyama.’
Wena, uthandaza yonke imihla njengoDaniyeli?
“UYehova uyakwazi ukubahlangula esilingweni abantu abanozinikelo lobuthixo.”—2 Petros 2:9


text:
EGEORGIA
Umyeni Wam Wayengayibeki Phantsi!
UMarina Kopaliani
WAZALWA Ngo-1957
WABHAPTIZWA Ngo-1990
IBALI LOBOMI UMarina nomyeni wakhe, uBadri, baba ngabavakalisi abazimiseleyo, ngoxa bekhulisa oonyana ababini. Kamva uBadri wakhonza kwiKomiti YeLizwe waza wahlala ethembekile de wasweleka ngo-2010.
NGO-1989, mna nomyeni wam sadibana namaNgqina kwammelwane. UMzalwana uGivi Barnadze, owayefunda iBhayibhile nommelwane wethu, wayengenayo iBhayibhile, kuba kwakunzima ukuzifumana eGeorgia ngeloo xesha.
Sakuthanda oko sakuvayo saza sanqwenela ukufumana iBhayibhile. Xa umyeni wam wadibana nomntakwabo, wamxelela ukuba ufuna iBhayibhile. Wothuka xa umntakwabo wathi usandul’ ukuthenga inguqulelo entsha yeBhayibhile yesiGeorgia kwaye angampha yona.
Xa uBadri wafika endlini, wahlala etafileni waza wayifunda de kwahlwa. Nangosuku olulandelayo wavukela kuyo. Ukubuya kwam emsebenzini, ndafika ehleli etafileni, esafunda iZibhalo. Wayengayibeki phantsi! Ngoko ndamcebisa ukuba athathe iintsuku ezimbalwa emsebenzini ukuze ayigqibezele. Kungekudala wayifunda wayigqiba.
Xa saqala ukufunda incwadi ethi Inyaniso Ekhokelela Kubomi Obungunaphakade noMzalwana uBarnadze, sakuvuyela ukuba neyethu iBhayibhile. Thina sasingenayo incwadi wabe utitshala wethu engenayo iBhayibhile! Emva konyaka sabhaptizwa.


text:
SIYAVUYA KHAYA
Umhla we 14 kwi nyanga yoMdumba (February) waziwa kumhlaba jikelele njengosuku lwabantu abathandanayo, kwaye uninzi luthi luzonwabise ngokuthi luthengele izipho abo bathandana nabo.
Ukanti kwabanye abantu olu suku alunantsingiselo, kwaye aluthethinto.
I Vukani ithe makhe ijikeleze kwiindawo ngendawo ukuva izicwangciso kunye nezimvo zoluntu ngolu suku.
UPhakama Zamani uthe yena uzakube ephangele ngalo mhla, nangona elubona olu suku njenge libalulekileyo. Wongeze ngelithi le yimini athi ayisebenzise ekuhlaziyeni uthando lwakhe. Ulebele ngelithi olu suku luthi lufike kanye enyakeni, lonto ithetha ukuba kubalulekile ukuba abeyinxalenye yabo bathi babhiyoze.
“Izicwangciso zam zosuku kukuba ndithengele umlingane wam isipho, kwaye nokuthi ndenze into endingazange ndayenza yokuthi ndimhlambe inyawo,” utshilo.
Yena uThabo Pikane uthe olu suku aluthethi nto kuye kuba yena akayazi intsingiselo yalo, mhlawumbi kuba engumntu owakhulela ezilalini. Wongeze ngelithi akunyanzelekanga ukuba kufike iValentines Day ukuze abonise umama wakwakhe ukuba uyamthanda. Uthe uthando ulubonakalisa mihla nezolo, kwaye owakwakhe uyayazi lonto.
Wongeze ngelithi ukuba ebengamthandi ngeyengahlelanga naye ixesha elide kangaka.
Nangona lungathethi nto kuye olu suku, uMnu Pikane uthe inkosikazi yakhe uyayikhupha baye kwiindawo ezifana ne Waterfront, phofu eyenza lonto kuba ikhangeleka ibalulekile ku nkosikazi wakhe.
“Kwi Valentines Day yonyaka ophelileyo inkosikazi yam yathi masiye kuchitha ixesha eSea Point, nam ke ndenza njalo. Yona eyalonyaka andikayazi ukuba sizakuthini ngayo kuba asikathethi ngayo,” utshilo uMnu Pikane.
U-Mandilakhe September uthe olusuku luthetha lukhulu kuye kuba lusuku athi apotopoze ngalo umlingane wakhe ekwamkhumbuza ukuba uyinto yonke kuye.
Njengoko eza kuba ephangele ngalo mhla, lonto ayimthibazi ekubeni achithe ixesha elikhethekileyo kunye nomlingane, okanye amphathele isipho. “Umnlingane wam uyinto yonke ebomini bam kuba nakwinkqwithelo zobomi ezivunguzayo khange andishiye, lonto ithetha lukhulu kum, kwaye indenza ndizive ndinethamsanqa lokuba ndizibize njengo mntu ongumlingane wam,” utshilo uMnu September.
Yena uSomelele Ngongo uyichaze iValentines Day njengo suku olu balulekileyo kuye. Olu lusuku athi azibandakanye nabemi beli ekubhiyozeni nomlingane wakhe.
UMnu Ngongo uthe uziva buhlungu kulonya kuba olusuku akazulichitha nomlingane wakhe, nathe ukwilali zase Mpuma Koloni. Kodwa uyakufana nje aluchithe nabantakwabo kunye nodade wabo ngokuthi bayokuzonwabisa elwandle. “Olusuku bekumele ukuba nathi bantu abantsundu siluthakazelela ngamandla kuba lisikhuthaza uba abalingane bethu masibabonise ukuba bayathandwa. Kwaye lisikhuthaza ukuba ekuxakekeni kwethu masibenalo usuku esithi simise zonke ingxaki zethu, kodwa sihlaziye uthando lwethu,” utshilo uMnu Ngongo.